url: =MUC news (page 4) || Eite'n I maisak bangin ~ MUC\nMUC news (page 4) || Eite'n I maisak bangin\nAdmin 8:47:00 PM Articles, ZOMI SDA NEWS\nEITE'N I MAISAK MAH BANGIN\nSia Gin Khen Kham\nMawhmaisakna tawh kisai-a, Pastor E.H Roy (Greatwood, Kentucky) gelh hih thului pen Nupa kikal, Innkuan sungah, Pawlpi sung leh khua le tui-ah a thupi mahmah leitung nopna, daihna ding bek hilo, vantung gamnuam i tun' theih nading dong taka, a kisam a thupi ahih manin kong suaksakkik hi.\nKhatna: Ei' tungah hong khialhna bang zahta-in lian tase leh midangte' mawhna i maisak ding ahi hi. Dum sungah tangval Joseph kikhia-in, Ishmael mite kiang kizuakin, sila-in kipaai-a, thong sung dong kidenna hi. Tua bang teng a thuak hangin amah in a lung sungah muhdahna bangmah nei lo hi. Egypt gam ukpi a hong suah ciangin, a u-te an taw dinga a hong pai ciangin Joseph in, "Tun'n ka khut sungah na om ta uh hi. Note' hangin kei thong hong kidenna hi. Tu'n no zong va sin dih un," ci nuam leh ci thei hi. Joseph in tua bangin thukkik lo hi.\n"Ama mai-a a ding khempeuhte' mai-ah Joseph ki-ip zo lo ahih manin, Joseph in mi khempeuh paikhia sak un, a ci hi. A u-te' kiangah Joseph a kipulaak laitakin, a kiangah kuamah a om kei hi. Tua khitteh a naupa Benjamin a ngawngah kawi-in a kap hi. Benjamin zong a u' ngawng kawi-in a kap hi. Tua tham lo-in a u-te khempeuh namin a tung-uah a kap hi. Tua khit ciangin a u-te in amah a hopih uh hi," kici zaw hi. (Piancilna 45:1-15)\nA u-te' bawlna teng pen Joseph in a lung sungah veii-in nei tuan lo hi. Muhdahna-in nei lo hi.\nStephen suang tawh a kiden ciangin, van lamen to-in thungen a, "Topa aw, hih mawhna amaute' tung na tusak kei in," ci hi. (Sawltak 7:60)\nKhauteep tawh kisatin, kicil phihin, ling lukhu a kikhuk sak khit ciangin, singlamteh tungah a kikhai Jesu in, "Pa aw,\namaute na maisak in. Amaute in bang hih uh ahih lam a thei kei uh hi," ci hi. (Luka 23:34). Ei hong khel bawlte, kam sia hong paute, hong gensia-te in bang hih uh ahih lam thei lo kha ding uh hi.\nNihna: Mawhmaisakna a ngen masa ding ei i hi zaw hi.Zeisu in, "Tua ahih ciangin biakna tau-ah biakna paipih a, tua laitakin na sanggam khat in na tungah hehna nei ahih lam na phawk leh, biakna tau-ah na biakna nusia in la pai in. Na sanggam tawh kilemna bawl masa in la, tua khit ciangin pai-in na biakna pia in," ci hi. (Mate 5:23, 24)\nAmah a zong dingin Ama tungah a khial eite Pasian in hong ngak lo hi. Ei tawh kilemna a bawl dingin Amah hong pai zaw hi. "Nidang lai-a Pasian tawh khualmi hi-in, gitloh nasepnate tawh na lungsim sung uha gal ahi note, sihna tawh Ama satak pumpi sungah Amah in hong kilemsak hi." (Kolosa 1:21, 22) "Hih khempeuh in, Jesus Christ pana Amah tawh eite a hong kilemsak Pasian' aa ahi hi. Amah in kilemna nasep eite a hong pia hi."\n(2 Korin. 5:18)\nThumna: A hong thum ua, a hong thum kei uh zong ei' tunga hong mawh mite' mawhna i maisak ding hi. A galte a thum ding Stephen in ngak tuan lo hi. Maisak lel mawk hi. Joseph' u-te'n zong mawhmaisakna ngen tuan lo uh hi. "Ei tunga hong khialte in, a hong thum matenga a mawhna uh ka maisak loh ding pen kei a thutang hi'ng ci-a i ngaihsut ding hi lo hi. A khialhna uh a hong pulaka a hong pulak kei uh ahi zongin, ei' tunga hong khialte' tungah hehpihna lungsim i neih ding ahi hi."\nThoughts From the Mount of Blessing, laimai 113,114.\nLina: Mawhna a maisak pahpah nuam ih hih kul hi. I theihsa mah bangin, "Tua ciangin Peter hong pai-in, Topa aw, ka sanggam khat in ka tungah hong khial themthum leh bangzah\nvei maisak ding ka hiam? Sagih vei dong maisak ding ka hiam? a ci hi. Zeisu in ama kiangah, sagih vei dongin maisak in, kong ci kei hi. Sawm sagih mun sagih vei dongin maisak in, kong ci hi, a ci hi," cih thu om hi. (Mate 18:21, 22)\nSawmsagih Mun sagih: A veizah ciangtan omlo\nThum vei dong maisak ding, ci-in Rabbi-te'n hilh hi. Pe-ter in tua zah a khengval a ci-a kinei ahih hangin Jesu in 490 vei, na ci hi. Midangte in i lungsim hong nasak mahmah kam hong pau a, hong nasak mahmah nate a hong bawl uh ciangin, bangtan vei, bangzah vei maisak ding i hiam?\nNa sanggamte a hong khialh leh na maisak ding ahi hi. A hong thum uh ciangin, a kisik taktak hi ken teh, na ci kei ding hi. A lungsim takpi uh tawh hong thum hi kei, na ci kei ding hi. Mi' lungsim a theithei bang keekin, amaute' tungah thu na khen theih nading koi-ah thu ngah na hiam? Pasian' kammal in, "Amah a kisik leh maisak in. Ni khatin sagih vei na tungah a hong khial leh, ni khatin sagih vei mah na kiangah hong pai-in, kisik ing, a hong cih leh na maisak ding ahi hi." ci hi. Luka 17:3, 4Sagih vei bek hi lo-in, Pasian in nang' mawhna a hong maisak zelzel mah bangin, 490 vei acih pen ciangtan nei lo-in maisak ding cihna hi.\nChrist Object Lessons, laimai 249, 250.\nNgana: Midangte' mawhna i maisak mah bangin eite' mawhna hong kimaisak hi. "Ko' tungah hong mawhte ka maisak uh bangin, kote' mawhna zong hong maisak in," (Matt. 6:12) ci-a thu a ngen dingin Jesu in hong hilh hi. Topa' thungetna i nget tak ciangin mawhmai sakna omzia a bulh i hi hi.\nZeisu in, "Mite' khialhnate na maisak uh leh vana om na Pa un note' khialhnate a hong maisak ding hi. Ahih hangin mite' khialhnate na maisak kei uh leh na Pa un note' khialhnate a hong maisak kei ding hi," ci lai hi. (tang 14, 15). Tua ahih manin thangpaihna leh muhdahnate i lung sungah i kep giugiau ding pen lauhuai a, mai sakna ah lungmuanna om zaw hi.\nMate 18:23-25 sunga a kigen hehpihna a nei lo silapa' thu-ah, a lawmpa'n ama a pek 100 a bat a maisak leh a silapa in ama tunga talen 10,000 a bat kumpipa in maisak ding ahihna kigen hi. Midangte in ei' tunga hong khialhna nengno khat pen Pasian' tunga ei' mawhna tawh teh lehang dangka pek 100 leh talen 10,000 a kikhaih bang hi ding hi. (seh 500,000 suah seh 1 cihna hi). Pasian' tunga ei' mawhna a tampi tawh teh le'ng, ei' tunga mite hong khialhna pen thu neu nono hi lel a, tuate i maisak leh Pasian in zong eite' mawhna a tampi hong maisak ding hi.\n"Thukhen kei un, tua hileh thukhenna na thuak kei ding uh hi. Mawhsak kei un, tua hileh mawhsakna na thuak kei ding uh hi. Mawhna maisak un, tua hileh na mawhna uh hong kimaisak ding hi." (Luka 6:37)\nSawltak Paul in zong, "Lungnemna tawh khat leh khat na kihehpih unla, Pasian in Christ hangin note' mawhna a hong maisak mah bangin, khat leh khat na mawhna uh kimaisak un," ci hi. (Ephet 4:32) Mawh pahpah ding; thum pahpah ding; mai pahpah ding cih hi zaw lo-in, Pianthakna (Col. 3:5-9) dikna tawh nuntakna-ah Kha Siangtho gah kilanghsak, a gahsak nuntakna (Gal. 5:22) nei-in nisim mawhphelna, mawhmaina nei tawntung ding cih pen Pasian deihna hi.\n1. Quater masa sunga Jubilee late’ min kigelhna-ah Nu Lun Lam Cing-te in zong Tonzang biakinn hon’ pawi-ah kum\n(30) cin’na Jubilee la hi.\n2. MGT te’ Reportna lungdam kohna sungah nambat 6 na ah Siapi Kam Khan Mung-te innkuan in datsi man ding 15000/-hong piakhia hi.


timestamp: atn

url: =India ah ICBM Agni-V Missile asit manin China in South Asia ah Strategic Balance omsak kisam ci ~ TK Lian :: ZOMI DAILY\nposted on 28 December 2016 at 12:48 pm Lomkholna: India, News, Thangkhanlian, World\nDec. 27, 2016: India in tonnes 1.5 a gik nuclear galvan pua thei ding leh km. 5000 dong a kap ban zo ding Inter-continental ballistic missile (ICBM) Agni-V kici sitna (test) a neih manin China zong a lunghimawh pian a, Pakistan mah lunghimawh masa pian napi Pakistan min lo khia loin China in Souh Asia ah kilemna bitna leh military operation ahih kei leh political policy lamsangah a thahatzaw kuam\nah a om lohna ding “strategic balance and stability” kici kepbit ding kideih hi ci-in Chinese Foreign Ministry spokesperson Hua Chunying in ci hi. Hua Chunying in India in hih banga nuclear galvan pua thei missile thahat a sit pen UN Security Council in khalna bawl khum thei hi ci hi. UN Security Council in hih banga thahat missile sit lohna dingin thukham zuih ding tel takin nei hi ci-in gen beh hi.\nIndia in Agni V sitna a neih pen nuclear pua thei missile li vei a sitna hi ta a, Agni V kap kikna ding (counterstrike) panin suakta thei (sustainable) in, TATRA truck ah kithuah ahih manin mun khat peuhpeuh ah kilaih kawikawi thei (immobile) a, atomic galvan gik pente sangin thumvei gikzaw hi.\nChinese Foreign Ministry spokesperson Hua Chunying in India leh China pen economy lamah a manawk pian pawl leh a kilang tham mahmah gam hi a, gal leh sa bangin kibawl loin, galvan lamsangah a kitaiteh hilo hi ung ci hi. India hih bangin hong gamtat pen Japan tawh kigulluk in China a vau bawl nuam man hiam cih ngaihsutna (speculation) media reports ah om a, China lehdo (counter) nadingin gamta uh hiam cih India na dot uh kisam ci-in news reporter-te dotna dawng hi.\nRelated: US gam Indianapolis khuapi ah Chin te mi 70 kim Gangster ah lutta ~ Zomi Post\nChina leh India pen gal leh sa bangin ki-en lo a, South Asia kiim sungah kilemna om theihna dingin kipangkhawm hi ci hi. Media ten China leh India kitelsiam lohna ding thu leh la a kilawmin thu na suaksak ding uh leh kilemna a om theih zawkna dingin a kilawmin thu na suaksak ding uh kilawm hi ci hi.\nPrevious: Vondeih Kep Ding – 84 (Dimno’ Pa)\nNext: Indonesia ah Muslim tekhat amin “Merry Christmas” kiphuak ~ ZD


url: =LESSON 1 leh Thumasa ~ MUC\nLESSON 1 leh Thumasa\nAdmin 10:14:00 PM 4Q2019, Articles, Sabbath School Lesson\nEZRA LEH NEHEMIAH PULAAK HOTKHIAT LUNGDAMNA THU\nEzra leh Nehemiah in piandang hi. Kha Siangtho tawh kidim makaite hi-in, Pasian bulpi-in nei-in, THU bek masak uh a, Pasian mite nopsak ding, Ama min kitawisang-in, leitung in Pasian minthangna tawh kidim ding ngimna lianpi nei uh hi. A nunzia un a ki-ap, a citak thuman makaite tungtawnin Pasian in na lianpi sem hi, cih ettehhuai nunzia hi. I nunzia gamtat luheek in mawhna tawh kidim i pianpih ahih manin Kha Siangtho huhna leh nunzia hong khel Pasian kammal in i nuntakna khempeuh a kip tawntung dingin hong khel thei hi. Tua bangin thu-um mite in vangliatna, hatna tawh hi lo-in Kha Siangtho tawh nungta thei hi (Zech. 4:6) Tua bangin a nungta mi in Pasian hong ciam khempeuh upna tawh pom ahihna a cingtaak nunna in pulaak hi.\nTu quarter i thusin dingte in nuntakna in thuthuk ahihlam hong laak hi. Na hoih, na pha sem le bawl ding na kipat nakleh hamsatna langpanna na tuak ding hi. I lawmte a kipan i galte in a simtham-in hong langpan uh hi. Hamsatna, langpannate in Satan nungta takpi hi. Mawhna om takpi ahihna hong lak hi. Si le sa-in Satan ki-do zo kei hi. Bang hang hiam cihleh siatna in eite sangin lian zaw hi. Pasian simloh belhtaak, muantaak om lo hi. Amah bek in siatna tungah zawhna hong pia hi. I tuah hamsatnate in kikhelna piangsak thei hi. Lungkiatna in eite adingin thu hoih hong suak thei hi; upna hatna suak thei hi. Pasian vangliatna in lunggimna hong zo-sak hi.\nEzra leh Nehemiah thukhup in thu hoih lo hi. Mawhna awlmawh loh theih loh hi. Mawhna in theih loh kaal leh olno takin kizel pak hi. Tua bang siatna in mundang pan hi lo-in Pasian thupiak a zui lo Ama mite sung pan mahin hong kipan hi. Topa tungah citak ding leh a hong sawl bangin nuntak ding pen Pasian thu-umte adingin a lian penpen sittelna khat hi. Ezra hong telsak mah bangin thuman theihnopna lungsim tawh Lai Siangtho simna, theihtelna kankhiatna bek in nunzia kikhelsak hi.\nNipi kaal 70 genkholhna, ni 2300 genkholhna cihte, BC 457 a kipan, a tangtun nadingin Pasian in lamdang takin Kumpi Artaxerxes tungtawnin nasem a, Ezra makaihna tawh Israel mihon khat in Jerusalem hong ciah kik uh hi. Tua bangin a ciakkikna uah galte bawlsiat loh nading, annek tuidawn a kipan biakinnpi lam nading kisam sum le paai, van le nate kumpi pa in pia hi (Ezra 7: 11 – 28).\nEzra leh Nehemiah pulaak thu-guipite in Pasian ompihna, cihtakna leh a mite tawh thuciamte hi. Pasian mite in lungkhuah, thumang lo, muhna picing lo hi mah ta le-uh Pasian in amaute a piak kamciamte tangtungsak veve hi. Ama kamsangte tungtawnin thadahna panin khanlawhna, pianthakna hong tung hi.\n“Zerubbabel, Ezra, leh Nehemiah makaihna tawh saltanna pan a ciah kik mite tungtawnin kipuahphatna leh kilamthakna piang hi. Kipuahphatna leh kilamthakna mah hun bei kuan ciangin kimu kik ding hi. A beibaang Israelte in gina lo thanem banah a lauhuai galte tawh kipelh lo uh hi mah taleh, amaute tawntungin leitung in a nungta Pasian leh Ama thupiakte theitel ding hi. Amaute in Pasian biakpiakna diktak kemcingte hi-in, a siangtho vantung thupiakte a nuntakpih mite hi.” Ellen G. White, Prophets and Kings, 677.\nEzra leh Nehemiah in tuamkhen theih hi lo hi; kizopna lianpi nei uh hi. Hih kamsang nihte in Pasian mite kikhelna thute pulaak uh hi. A gen uh thu khat le khat in kithuhual bek tham lo-in vantung thuthuk tampi pulaak uh hi. Ezra leh Nehemiah limtak a sim mi khat in Pasian’ vangliatna leh hehpihna siksanin Pasian in a mite a makaihna thu theitel hi. Hih kamsang nihte gen thute in thupiang khat khit thupiangte a kum zui-a a pulaak uh hi lo hi. Thuguipite siksanin pulaak zaw uh hi.\nEzra leh Nehemiah thuak hamsatna in biakinnpi lamkik ding hamsatna hi lo hi. Bang hang hiam cihleh Ezra hong ciah kikma kum 50 hunlai-in biakinnpi kilamkik khin-in BC 515-in biakinn ap khin uh hi. A thuak hamsa a sak uh thu in Jerusalem lamkik ding, kimakaihna puahpha ding, gam suaktakna ngah ding, tua hileh Messiah hong pai thei hi, cih buaipih uh hi.\nTu quarter sung i sin ding thute i tel zawh nadingin Kha Siangtho in hong makaih-a i ngaihsutna hong khel-in, hong lawngkha-in, citakin nisim a Topa a zuikip thei dingin hong huh ding hi.\nLESSON 1 Sep. 28 – Oct. 4\nA MANNEI TANGTHU: Zerubbabel leh Ezra\nTu Kaal Sung Sim Ding: Jer. 25: 11, 12; Dan. 9:1, 2; Ezra 4: 1-7; 7: 1- 28; Isa. 55: 8, 9.\nKAMNGAH: “Persia kumpipa Cyrus gen hih ahi hi: “TOPA vantung Pasian in leitung a kumpi gam khempeuh kei hong pia a, Judah gam Jerusalem ah ama adingin biakinnpi khat lam dingin kei hong seh hi.” Ezra. 1: 2.\nJeremiah in Pasian mite in Babylonah kum 70 sung saltang ding a, tua khit ciangin a gam uhah ciah kik ding uh hi, ci-in Pasian kamciam pulaak hi. Tua dingin Cyrun in Pasian khutzat hong suak hi. Pasian sathau nilhna tawh (Isa. 45:1) BC 538 kum-in saltang Pasian mite suahtak nading Cyrus in thupia-a, Jerusalemah ciah kik-in biakinnpi lam kik ding uh hi.\nPasian mite suahtak theihna in Cyrus nasep hang hi lo-in Pasian vangliatna hang hi zaw hi. “Jerusalem kilamkik ding a, biakinn pen, Na bulpi kiphutkik ding hi, a ci TOPA ka hi hi, a ci hi” (Isa. 44:28). Pasian in Jerusalem kilam kik takpi ding hi, ci-in pulaakkhol hi. Pasianmite in saltanna gam panin Jerusalem zuan kik thei dingin kumpi Cyrus in thupia hi. Tua bang a pian theihna a hangin Pasian in Cyrus sungah nasem hi. Israelte in zong lungdamna tawh Topa mitsuan uh hi. Tua ciangin Judah leh Benjamin sung a innkuan lutangte, siampite leh Levi mite, Jerusalem khua-a om TOPA’ biakinn a lamkik dingin a lungsim sung uhah Pasian in a suahsak mite khempeuh kithawi uh hi” (Ezra 1:5)\nPasian vangliatna leh Ama hehpih a um a muangte nunzia i thei hi. Pasian in bangci Pasian, a hong sepsak khit cihte a kipan A mite aitangin nasem hi, ci-in i theihtelna in ama sungah lawpna hong guan hi.\nSaltanna Pan Inn A Ciah Masate\nJer. 25:11, 12; 29: 10; Dan. 9: 1,2 sim in. Saltanna pan inn a ciah masate a ciah hun in bang hun hiam? Tua in bang genkholhna a tangtunna hiam?\nTopa makaihna nuai-ah Cyrus tungtawnin saltang pawl khat in inn zuan kik a masa pente hong suak uh hi. Hih in Jeremiah genkholh kum 70 saltang ding a tangtunna hi. Jeremiah in a genkholh bangin Judahte in kum 70 sung, BC 606/605 pan BC 537/536, Babylon-ah saltang uh hi. Ahi zongin saltanna pan suahtakna lampi Topa in honsak hi. Daniel in Jeremiah genkholhna a kantelna tungtawnin Topa hong pai kik ding kamciam tangtungta hi, ci-in pulaak hi.\nDan. 9 pulaak mah bangin Daniel lungmang hi. Bang hang hiam cihleh kum 70 sung bang mah kilamdanna om lo hi. Persia kumpi thak khat in hong makaih ding hi, ci-in kigelh hi. Topa in Ama kamciam bangin nasem a, a hehpih nadingin Daniel in khitui luangin Topa tungah thungen, ki-ap hi. Pasian in a kamciam bangin nasem-in na khempeuh in Ama khut sungah om ahihna leh ni khat ni ciangin mawhneite honkhia dingin Honpa in sihna thuakin mawhmai-na, dikna leh sisan tawh biakpiakna khempeuh beisiang ding hi, ci-in limtak hilhkhol hi.\nPasian in Daniel tungah “lunghimawh kei in. Bang hang hiam cihleh Honpa (Jesuh) hong pai takpi ding a, tu-in nang ka hong honkhia pelmawh ding hi, ci hi.” Tua khit a sawt lo-in Pasian in a kamciam bangin nasem hi. (Pasian mite in a gam uhah a nopsak kik nadingun Pasian in saltanna pan a hotkhiatna Daniel 10 sungah sim in).\nEzra 1 sungah kumpi Cyrus in Israelte in a gam uh Jerusalem-ah ciah kik a, biakbuk a lam kik dingun thupia hi. Tua thupiak in BC 539 – 537 kikaal hi ding hi. Cyrus in amaute ciahkiksak hi bek lo-in, van le na tuamtuamte a kipan Nebuchadnezzar in biakbuk sung pan a lakkhiat hai-te zong ciahpih kiksak hi. Hih thupiang in a beisa kum tul tampi hun a Israelte saltanna Egypt pan a paikhiat ding uh ciangin Pasian in gammite lungsimah nasem ahih manin letsong tampi tawh amaute paikhiatna hong phawksak hi. Saltanna pan a ciahkhia masa 50000 val hi. Hih sungah numei, naupangte a kipan mun tuamtuam pan mite kihel uh hi.\nA tangtung takpi Lai Siangtho genkholhna dang tuamtuamte bang omlai hiam? Genkholhna bangin tangtung takpi hi, cih thu in Pasian in na khempeuh thei-in mailam a hong tunglai ding genkholhnate leh Ama kamciamte muanhuai ahihna na phawk hiam?\nKumpite Leh Thupiangte A Huamin Etkikna\nSaltanna pan Judah gam a zuan masate in Pasian biakbuk lamkik uh hi. Tua bangin biakbuk a lamkik uhteh langdo-na tuak uh hi. Tu-in Jerusalam leh biakbuk lamkik hun sung a Persia kumpite thu i pulaak ding hi. Ezra leh Nehemiah hun sung thupiangte in bang hangin piang a, koici bangin piang hiam cihte thei masa lehang tua thute in Ezra leh Nehemiah gen thute i tel nading hong huh hi.\nEzra 4:1-7sim in. Kua kumpite in biakbuk kilam kik a langpang kumpite hiam?\nEzra leh Nehemiah hun sung a Persia kumpite min a masa, a nunung cih bangin kigelh suk hi. Cyrus masa pen hi. Cyrus in BC 539 kumin do-in zo a, Babylon zo-in Persian gam (empire) phut kumpi hi.\nCyrus II The Great (559 – 530 BC)\nDarius I (522 – 486 BC)\nXerxes I (485–465 BC), Esther sungah Ahasuerus ci-in kigelh hi.\nArtaxerxes I (465 – 424 BC).\nEzra leh Nehemiah i sim ciangin hih kumpite min leh amau uk kumte a tunga bangin kigual kigelh lo hi. Gentehna-in Ezra 4: 6 – 24 in Ezra 5 ma-a kigelh hi-in, biakbuk lamkik nasemte kinawngkai-saknate kigelh hi. Ezra 4 sungah Xerxes I (Ahasuerus) leh Artaxerxes I thute in, a taktakin, Ezra 5 leh 6 sung a kigelh thupiangte (Darius I) khit a thupiangte hi. Hih bangin a masa zaw ding nunungin a nunung ding a kigelh masak manin telkhialhna tuamtuam om hi. Ezra leh Nehemiah in kum za tampi sung thupiang hi dingin ngaihsun uh hi. Tu quarter sung thusinnate in Ezra leh Nehemiah i teltheih nading hong huh ding hi.\nLai Siangtho sung thute in hong lungmangsak pahpah hiam? Thuthuk tuamtuam om taleh koi bangin Pasian muanna nei ding na hiam? Bang hangin bang bang hi taleh Pasian muan ding kisam hiam? Isa. 55: 8, 9.\nA Nihna Saltanna Pan Innciahte\nEzra 7: 1- 10 leh 8: 1-14 sungah BC 457 kumin, Kumpi Artaxerxes Khatna pa in Ezra Jerusalem-ah va ciah kik dingin phalna pia-a, amah tawh a ciah kik nuam khempeuh zong ciahkik dingin phal hi. Kumpi pa leh Ezra kizopzia a kipan Ezra in kumpi huang sungah nasem hiam, hi lo hiam, cihte i theician kei hi. Ezra in saltanna pan a ciahkik mite a beh lutang minte khat khit khat ciamteh hi. Siampite masa-in, tua khitteh gam-uk makaite khitteh nautangte cih bangin ciamteh hi. Beh 12 kiciamteh hi. Israel minam 12 a phawk kik nading uh deihna hangin tua bangin ciamteh hi ding hi. Ezra in numei naupangte a kipan a ciahkik a ciamteh mi 1500 – 1600 kikal bang ciamteh hi. Hih in Zerubbabel leh Joshua tawh a ciah masa mi phazah sangin tawm zaw hi.\nEzra 7: 1-10 sim in. Ezra thu bang hong hilh hiam?\nEzra in laithei siampi khanggui pan a khangkhia kamsang khat hi. Israel sungah siampi masa penpen Moses in a sanggam pa Aaron pan Ezra in khangkhia ahih manin siampi hi. Jew tanglai laibute leh Ezra sungah Ezra nasep kiciamteh ahih manin tuni dongin mi tampi in Ezra thupi ngaihsut mahmah hi.\nEzra in Kumpi Artaxerxes thudot laisiam mi khat hi leh hi lo, a kipulaakna om lo hi. Judah a hong tun kik khit ciangin Ezra in kumpi pa huang sungah laithei mi khat hi, ci-in a kipulaakna a hang in, ama siamna ahih keileh saltanma-a a nasep siksan a kipulaak hi ding hi.\nBang bang hi taleh Ezra in Artaxerxes adingin nasem ngei, gam sung nasepna-ah makai khatin koih hi. Ezra 7:6, 10 ah Ezra in ‘siamna nei sia’ ‘a citak laisiam, laihilh khat hi, cih kimu hi. Hebrew lai-in ‘hilh’ ‘siam’ cih kammalte a khiatna in ‘manlang’ cihna hi. Na khat peuhpeuh thei baih, tel baih, khuak-hat cihna hi. Ezra in khuak pilna, siamna nei hi, cih kilangh hi. Pasian Thukham theihtelna, thuthuk theihsiamna nei hi. Tua ban-ah Ezra in lau lo-in sepngamna, makaih siamna nei ahih manin Judah gam-ah Israelte va ciahpih dingin kumpi pa in Ezra teltuam hi, cih kimu hi.\nEzra in TOPA thukham tawh nungta dingin a nunzia kiginkholhnate ngaihsun in (Ezra 7: 10). Koi bangin nang zong Ezra zuih thuman thutak nuntakpih ding na hiam?\nEzra 7: 11- 28 sim in. Kumpi pa thupiak sungah bang thute kihel hiam? Bang hangin Israelte adingin tua thupiakte in thupi hiam? ___________________________________________________ ___________________________________________________\nArtaxerxes thupiak in Cyrus thupiak masa tawh kibatna nei hi. Kumpipa thupiak in siampite a kipan a ut khempeuh in Jerusalem-ah ciah kik thei hi. Esther in zong a pulaak mah bangin, Jew tampi in Persia gamah teengsuak uh hi, ci-in Murashu in pulaak hi mah taleh mi tampi in a pu, a pa-te khankhiatna a gam uh zuan kik-in nuntak khuasak thak kipan uh hi. Kumpi pa in Trans-Euphrates huam sunga om sumkemte tungah limtakin a vaikhak thu in biakinn leh Jerusalem puahkik nadingin Ezra leh Jewte kitangsap uh khat zong nial lo-in pia dingin thupia hi (Ezra 7:27). A tawpna-ah kumpipa in Ezra a thupiak in gam mite in Pasian thukham hi taleh gam ki-ukna thukhamte hi taleh, limtak zui ding uh hi. Khua sung, gam sung hoih nadingin ut bangin phengtat theih hi lo-in, thukhun, thupiak bangin nuntakna kisam mahmah hi. Tham lo-in Ezra leh Israelte in a gam phuahkikna-ah kumpipa in limtak huh hi.\nKumpipa in Jerusalem leh biakinnpi lamkik ding a lunggulhna pen Pasian thu-um mi khat hong suak hi, a kici thei ding hiam? Pasian pen Israel Pasian, Jerusalem-ah a om Pasian hi, ci-in Artaxerxes in pulaak hi (Ezra 7:15). Tua bangin kumpipa in, Israel Pasian ci-in a zat kammal in Topa Pasian pen khua tuamtuam a kibia pasian khat bang bekin ngaihsun hi. Pasian pen pasiante bangin na khat peuhpeuh tawh kimaivil ding a ut pasian hi, ci-in ngaihsun hi. Kumpipa lunggulh in a tate tungah pasian in hehna-a siatna a tun loh nading hi (Ezra 7:23). Tua banah BC 457 kum in Egypt kumpi in Persia kumpi a do laitak hi-in Judah gam sung a om khempeuh in gal huh ding kumpipa in deih hi.\nTua bangin galdo huh dingin kumpi pa in Ezra leh Nehemiah tawh kizopna kician nei hi mah taleh, tua bangin kamsangte kizom hi mah taleh kumpi pa pen Pasian thu-um mi hi tuan lo hi. Pasian in Ama nasem dingin mi khat peuhpeuh zang thei hi mah taleh Pasian in Artaxerxes nasem khatin zang hi, cihna zong kimu lo hi.\nPasian in gimna, natna tawh kidim leitung uk hi, ci-in koi bangin lungmuanna nei-in Amah muang thei ding na hiam?\nLaisin Pilna A Thupi-Na\nEzra 7:6, 10 sim in. Biakna siksanin pilsinna in bang zahin thupi hiam? ___________________________________________________ ___________________________________________________\nEzra in a lungsim, a ngaihsutna khempeuh tawh Pasian thuzui-in Ama kammal kantel-in limtak a zuih etteh hi. Tua bangin Ezra nunzia in Israel gam sungah na lianpi a sem dingin a kiginkholhna hong suak hi (Ezra 7:6, 10). Ezra in Topa’ Thukham sim, kantel, nuntakpihin mite zong hilh hi. Ezra in amah mah in a nuntakpih dingin kamsangte leh kumpite’ gelh mite’ tuahkhak thute limtak ngaihsun hi. Ezra in bang hangin Topa in Jerusalem kisia dingin phal hi ding a, Pasian mite in milim bia-te lakah saltang hiam, ci-in Lai Siangtho limtak kantel hi.” Prophets and Kings, 608.\n“A mipihte in Pasian kammal Lai Siangtho theihnopna nei-in kantelin a lunglut nadingun Ezra in Topa kammal gelhkhia-in a kisiat loh nadingin limtak kemcing hi. Thukham laibu khempeuh kaikhawmin gelhkhia-in mite hawmsawn hi. Tua bangin mi khat tung pan midang khat tungah a siangtho kammal kizelin mi tampi in a manpha mahmah Pasian thuman theihtelna nei uh hi.” Prophets and Kings 609.\nEzra in pasian tuamtuamte thute sin-in thei hi mah taleh tua thute in thuman ahih lohlam mu tel mahmah hi. Tua hi-in Ezra in thuman bulpi – Pasian Kammal leh Topa Thukhamte panin thuman thei dingin kantel hi. Ama theihkhiat leitung pilna nunghei hi; bang hang hiam cihleh leitung mipilte hong piak, a hilh thute in thuman thutak hi lo hi. A tawpna-ah dawi tawh kipawl mitphialsiamnate, ni, kha leh aksi-te tungtawnin mailam thuhilhte in phattuamna pia takpi hiam? Tuhunin zong i nungheisan ding leitung pilna tampi om hi lo hiam?\nSimbeh Ding. Ellen G. White, “Ezra, The Priest and Scribe” in Prophets and Kings.\nEzra in hanciamna tawh a nasepte ngaihsun in. “Ezra in Pasian aitangin thugen pa hong suak hi. Vantung a kipsak thute mite tungah hilh hi. Ezra in Medo-Persia kumpi huang sungah a om hun sung leh Jerusalemah a om hun sung laihilh, thuhilh nasep sem hi. Tua bangin mi a hilhna tungtawnin thuman a theihna, a siamna hong khang semsem hi. Thuman thutak sungah a kip, lawpna tawh nasem mipa hong suak hi. Nisim nuntak khuasak a hong picingsak Lai Siangtho vangliatna leitungah a kizelsak, Topa ading tecipang mi hoih khat hong suak hi.” Ellen G. White, Prophets and Kings, 609.\n“Tuhun ciangin kipuahphatna a mainawt nadingin Ezra leh Nehemiah bangin mi cihtak, mawhna kitheihmawh bawl lo-in, Pasian a zahtak mi i kisam hi. Tua bangin puahpha mite in siatna khat lungkimpih ngei lo uh hi. Khialhna khat selcip nadingin na hoih khat tawh khuhcip lo uh hi. Pasian in kuamah deidan lo-in mi khempeuh a kibangin thukhen hi, cih mukhol ding uh hi. Satan a nawlkhin Kha Siangtho makaih ding lamen uh hi.”\n1. Topa hong kamciam tampi i nei hi. Ahi zongin Pasian in Ama hatna zangin hong ukcip lo hi. Mimal khensatnate in Topa kamciam tangtung ding a khaktan hiam?\n2. Daniel 9: 1-13, Daniel thungetna sim in. Na nuntakpih ding thuguipi bang kipulaak hiam? Daniel in bang sem a, bang lungsim nei-a, Topa tung pan bang ngen hiam? Tuhun a kizang thei ding thu bang pulaak hiam?\n3. Thursday ni-a thusinna-ah Ellen G. White in Pasian Kammal in Ezra nasepna leh a nuntakna sungah a thupi pen ahihzia i gen hi. Topa Kammal hamciam takin mi tungah pulaakin a kizelhsakzia ngaihsun in. I nuntakna-ah hi taleh pawlpi ading hi taleh Pasian kammal in bang zahin thupi hiam?\nLesson 1-13 na sim nop leh hih link na mek in!


url: =India ah Passenger Bus khat tuisung ah kia in, mi 36 in sihlawh :: ZOMI DAILY\nposted on 31 January 2018 at 12:08 am Lomkholna: India, News, Sawltak, World\nIndia gamsung West Bengal State sungah Passenger pua Bus khat luisungah kiasuk in, mi 36 in sihlawh uh cih AFP pan kiza hi. Tua Passenger Bus sungah akigawm in mi 55 atuangkhawm uh hi a, Monday zingsanglam in atuahsia ahihi.\nBerhampore District, Daulatabad aom leikidawh tungah apailaitak in apang aki umna Railing te phukhia in, tuisung ah akiasuak ahihi.\nRescue Team te’n nitaklam 7pm hundongin tuisung ah akiate zongthapai uh a, akigawm in luang 36 mukhia uhhi. Bus zong tuisung panin akaihkhiat nadingin Crane 4 tak kizangin ki domkhiasak hi.\nDistrict magistrate P Ulaganathan inzong hih Bus tuahsiatna hangin asi pen akigawm in mi 36 hi ci’n pulakna neikhia hi.\nHih Passenger Bus pen “North Bengal State Transport Corporation” te neihsa hi a, Domkal khua panin Murshidabad khua zuanin apai laitak ahihi.\nPawlkhat te’n agenna ah hih Bus ii tuahsiatna pen adang amai ah apai mawtawkhat amakhelh sawmna panin lei aki umna te phukhiakha in tuisung ah akiasuk ci uhhi.\nHih tuahsiatna apiankhit ciangin ahuhding in Rescue Operation te ziakailua ahih manin Local te leh Police tezong buaina omman cisawnsawn hi. Khuasung mipi te hehlua mahmah uh a, Police mawtaw khat meitawh halsak in, adang khatzong suksiat sakgawp uhhi.\nTuaban ah Fire Brigade tezong suangtawh denggawp uhhi. Mipi abuai ngeingai ciangin Police te’n Teagas Shell te lawnkhia in, mipi aki khenthangding in hanciam uh a, Disaster Response Forces tezong sapbeh uhhi.\nChief minister Mamata Banerjee inzong hih tuahsiatna phual ah nasepzia, Rescue Operations te a encikding in Helicopter tawh vadelhpah hi. Tuaban ah misi leh aliam te akikep, akibawlna ahi Murshidabad Medical College and Hospital ahzong vapha in, thunei tetawh kimukhawm uhhi.\nTuabang in atuahsia asi te ii innkuanpih te khatciangin India sum teng 5 (Rs 5 lakh) piakding, aliamgawp te khatciangin Rs 1 lakh piakdingleh aliam limlimte Rs 50,000 piakdingzong Kolkata ah genkhiakhin cihi.\nMore: A tapa mopawi simding in apai papi khat Bus tuahsia in si\nHih Passenger Bus akiatsukna tuipen thuk mahmah in, mawtaw zong akiatkhit ciangin avekin tumsukpah hi. Tuahang in Rescue Team te ii nasepna zong nawngkai leh hamsatuam mahmah cih kiza hi. Sawltak #zomidaily\nPrevious: Apasal tawh akitawng nupikhat temta tawh ki liamsakgawp in, inntungpan tuahsawm\nNext: Zomi Political Talk @ Unison Restaurant, Naypyitaw


url: =Gengen sasa gelhgelh piakpiaklai dingmah hizaw – 1 :: ZOMI DAILY\nGengen sasa gelhgelh piakpiaklai dingmah hizaw – 1\nposted on 23 October 2014 at 10:06 am Lomkholna: Article, Khaibawi, Zomi\nMi pawlkha te’n gam leh minam itna thu hong gelh hong gen hong sak uhteh pawlkhat te’n nang’ bangciang semta na hiam, bilam lel gennawn gelhnawn sanawn dah in zak thadah huailel tuni ciang I gam ading bangmah zong semngap keiteh cih sanziau thei uh hi. Ahih naciang zong omthei mah ding hi. Ahi zongin tulai I gam leh I minam itna pen I din mun enleng I gengen I saksak, I gelhgelhlai dingmah in ka ngaihsun hi. Sawltak Paul in mikim tungah Pasian hong piak Letsong ki bang khinlo a, tuate amun leh amual tawh ki tuak in zangni, a cihte phawkhuai kasa hi.\nMipi ki muhkhopna khat aom a, hun alem leh I gam leh I minam itna thu leh a puahhuaizia, thugen siamten genpih in lasa siamten la tawh hongsa-in laigelh thei ten hong gelh in Internet leh mun tuamtuam ah hong suahkhia un. Sum le pai zongten hong piakhia ziahziah un. Gam leh minam itna lungtang a neikhempeuh thugensiam khinlo, lasak siamkhinlo, laigelhsiam khinlo, sum le pai haukhinlo uh hi.\nMi khat in Internet hong khoih theihteh minam itna hong neihtheih minam itdan ding hong theih lawh a, hong gelhkhiat pen manpha kasa hi. Internet khoih theikei leh minam itdan leh bang minam taktak kahi hiam, cih a theilo, a tello a, a sicip ding himawk hi. Internet khoihtheih khempeuh zong minam itna anei hihkhit tuaklo hi. Tulai gamdang tung pawlkhatte zong gam leh minam itna hong neihtheih pen amau ading in gamdang tuntak kasa hi.\nGamdang tung khempeuh minam it hi khinlo khading hi. Inn lam a, a nu le pa nangawn a hopih ngeilo om tuaklai hi. Muntuam gamtuam a tunteh gam leh minam itdan hong theih a mit hong ki hon bek zong ama ading leh a mipihta dingin tuntak kasa hi. Bang hang hiam cih leh khualam ah om leh gam leitang I neih I pu I pa satsa ahih lam zong theilo in Kawl galkap ukna nuai-ah omcip in sukhoi tohoi khathei maidinga gam leh minam a ding, nasemte a khaktan pawl a, apan mel zong kitheilo hi. Gamdang a tunteh haksatna tuamtuam a thuakteh, lai pawlkhat a simteh, Internet a khoihteh a mit hong keuhlawh hikha dinga, lungdamhuai peuhmah hi.\nI gam leh I minam pen Kawl kumpite leh India kumpite hangin a khanding zahin khangto thei loin asung aom agam mite bek hilo in van manpha tampi singkunglopa a kipan beilawh, gimlawh, thuaklawh, sihlawh uh hi. Tua hi-a, na sunga om gam leh minam na itna, na itdan, na puahnop na sepnop dan itsit hetlo tak-in hong gengen, hong sasa, hong gelhgelh in.\nTopa Zeisu zong a suahding thu a kigen kum zatampi khitciangin hong suakpan hong piangkhia pan hi. Tulaitak a, na lungsim sunga om gam leh minam itna pen mikim tungah om hikhin zenzenlo hi. Gengen, sasa, gelhgelh lecin nikhat ni ciangin Kawlgam Missionary Judson lai hawmkhiatte aki paikhat kawl nupi vanlei a paikhat in a nalei tunna dingin nei-a, inn a tunteh asim leh pianthaklawh tawh pawlkhat hong kibang ding hi.\nNa lunggulhna, na ngimna natup nate pen nang tung panin a gahkhia pawlkhat om dinga, mi dang tung panin zong a gahkhia, hong ki semkhia omthei ding hi. Tua ahih manin gam le minam itna na neihte hong gengen hong sasa, hong gelhgelhlai in. Tua hileh piakkhiatna leh sepkhiatna in a zuih hun hong omding hi. Khaibawi\nPrevious: ZYA Weekly News :: 17 October 2014\nNext: Tulaai leitung Thuthang Tuamtuam Updates October 22, 2014\nNaa, a hoihlam aa mu (Deihpi “Falcon” ka phawkna)\nTedim mite a Simmawhhuai takpi mahdiam ~ Khaibawi\nA muanhuai taktak lo Lawm te pianzia


url: =Rom Laikhak 16 | Siantongluan.net\nRom Laikhak 16\nRom Laikhak 16 |\nKenkhrea khua-a om pawlpite lakah na a sem, thu upna sungah i sanggamnu Foebe pen mihoih mahmah khat ahihna thu note theih dingin ka deih hi.\nAmah pen keimah-a kipan mi tampi-a dingin lawm hoih mahmah khat ahih manin, Pasian mite in a hih dingin a kilawm ahih mah bangin Topa thu sungah mihoihin na sang un la, note huhding a kisapna khempeuhah hoihtakin na huh un.\nKhrih Jesuh sungah na ka sepkhoppih Prisilla leh Aquila na hopih sak un.\nAmaute pen kei-a dingin a si ngam uh ahi hi. Amaute tungah a lungdam kei guak bek zong hiloin, Gentail pawlpi mi khempeuh zong a lungdam ahi hi.\nAmau inn-a kikhawm pawlpi mi khempeuh zong na hopih sak un. Asia gamsungah Khrih thu a um masa penpa ahi ka lawm it mahmah Epainetas zong na hopih sak un.\nNote-a dingin nakpi takin na a sem Mary zong na hopih sak un.\nJew mipih ahih banah ka thongkiatpih ahi Andronikas leh Junias zong na hopih sak un. Amaute pen kei Khristian suahma pekin a na suak khinsate na hi uh a, sawltakte khempeuh in a theihkim uh mite ahi uh hi.\nTopa thu sungah ka lawm it mahmah ahi Ampliatas zong na hopih sak un.\nKhrih nasepna sungah na ka sepkhoppih uh ahi Urbanas, leh ka lawm Stakhus zong na hopih sak un.\nKhrih tungah mi citak mahmah ahi Apelles zong na hopih sak un. Aristobulas innkuanpih mite zong na hopih sak un.\nJew mipih Herodion leh Narsissas innkuan sunga i Khristian sanggamte zong na hopih sak un.\nTopa na a sem Trifana leh Trifosa, leh Topa-a dingin na tampi tak a sem ka lawm it Persis zong na hopih sak un.\nTopa nasepna sungah a kikhai mahmah Rufas, leh ta bangin kei a hong bawl tawntung ama nu zong na hopih sak un.\nAsinkritas, Flegon, Hermes, Patrobas, Hermas, leh amaute tawh a kikhawm khawm Khristian sanggamte zong na hopih sak un.\nFilologas leh Julia, Nereas leh a sanggamnu leh Olympas leh amaute tawh a kikhawm khawm Pasian mi khempeuh zong na hopih sak un.\nSanggam ki-itna taktak tawh note khatlekhat kinamin na kihopih un. Khrih pawlpi khempeuh in zong hopihna kam hong khak uh hi.\nLawmte aw, note theihsa thute gensia langpangin, mite upna nawngkaisakin pawl a kikhensak mite kidawm un. Tua bang mite tawh kikhawl vet kei un.\nTua bang mite in i Topa Khrih na a sem hiloin, gilpi vai bek a sem uh ahi hi. Amaute in mite phatin kamkhum nono zang uh ahih manin mihoih pawlkhat a khemzo uh hi.\nLungdamna thu tawh kisai-ah na cihtakna uh mi khempeuh in thei ahih manin hih thu-ah kong lungdampih mahmah hi. A hoih bang hiam, ci-in theihna ding pilna nei-in, a sia peuhmah tawh na kizopkhak hetlohna ding uh kong deihsak hi.\nTua hi leh eite tungah nopsakna a hong pia thei Pasian in Satan tuancilin note khenuai mi hong hisak baih ding hi. I Topa Jesuh Khrih hong hehpihna thupha, note tungah om ta hen.\nKa naseppih Timoti in note hong hopih a, Jew mipih Lusias, Jason, leh Sosipater-te in zong hong hopih uh hi.\nHih lai a gelhsak keimah Tertias in zong upna kikhat ihihna tawh ka hong hopih hi.\nKeima zintunnapa leh pawlpite kikhopna inn neipa zong ahi Gaias in zong hong hopih hi. Ka omna khuapi sumkempa Erastas leh i Khristian sanggam Kuartas in zong hong hopih uh hi.\n(I Topa Jesuh Khrih hehpihna thupha note khempeuh tungah hong om ta hen. Amen.)\nEite khempeuh in Pasian phat ni. Keima hilh Jesuh Khrih thu ahi Lungdamna Thu leh tanglai-in a ki-imcip, tu-in a kipholak thu-ah, amah pen note upna a hong kipsak theipa ahi hi.\nAhi zongin mi khempeuh in Pasian umin a zuihtheihna dingin tu-in kamsangte laigelhnate leh a nungta tawntung Pasian thupiakna tawh tua thu ki-imcip pen a hong kipholak ta ahi hi.\nThu khempeuhah pilna a nei, amah bek ahi Pasian in Jesuh Khrih hangin a tawntungin phatna ngah ta hen! Amen.\nTedim Lai Siangtho / Laibu: Rom Laikhak 16


url: =Sri Lanka gamsung tuikhang leh mencim hangin mi 122 sikhin, mi 97 mangciplai :: ZOMI DAILY\nposted on 29 May 2017 at 11:33 am Lomkholna: News, Sawltak, World\nSri Lanka gamsung ah tuikhang leh mencim kithuah in Southern leh Western Regions teng nawkgawp ahih manin mi 122 in sihlawhkhin a, adangzong mi 97 bang mangthangciplai cih AFP pan kiza hi.\nHih khuahun siatna hangin innzong akigawm in 1700 bang siacipgawp in, cimawh dongtuak pen tammahmah hi. Mi 40 valbangzong liamna tuamtuam hangin zato ah kipuakkhin uhhi.\nNung Friday ni akipan guihtui tamlua mahmah ahih manin, tui khanggawp in innlehlo nusia in cimawh dongtuak akigawm in mi 400,000 bang phakhin cihi.\nSri Lanka Disaster Management Centre (DMC) te genkhiatna ah mencim Landslide bekthamlo, buannawicip Mudslide khawngzong tawh mi tampi awkcip uh cihi. Luipang tengzong tuikhanggawp ahih manin, kicim in buantui vive piangsak cihi.\nHih tuahsiatna ahuhding in Indian Medical Teams leh Emergency Relief tezong kuankhia uh a, Saturday ni in Sri Lanka khuapi Colombo City ah tungkhinta uhhi.\nSri Lanka gamsung ah hihzahliang in Flood tuahsiatna omngei mengmenglo a, abeisa kum 14 sungah hihpen ahuaisiapen “Worst Flooding” hiding hi ci’n thunei te’n genkhia uhhi.\nKumkhatsung guahtui aluangzel zahpen nai 24 sungin thakhatthu in luanggawp ahih manin, tua tuihual in innleh lo tampitak taikhia cihi.\nLocal Media te genkhiatna ah abeisa kum 15 – 18 khitzawh guahtui atampen hiding hi. Mite cimawh in, ahuh zawsangding zong omlo hi ci’n genkhia hi.\nVideo etnopleh: Death toll rises after floods and mudslides hit Sri Lanka\nNupi khatin agenkhiatna ah ka inntungkhuh uh huihin lemkhia in, anhuanbuk sung kavanzat tenguhzong tuilak ah lamgawp in tui in taikhia hi. Zingsang 2am hun akipan innpan kaki hepkhiat uh kulmawk hi ci’n genkhia hi.\nSri Lanka galkap te’n gunkuang leh Helicopter te zangin Rescue Operation kipanpah ziahziah uhhi. Ahi zongin khuata pawlkhat ah Boat luttheilo in, innsungtawng ah a awkcip mi pawlkhat om ci’n khuasung mite’n genkhia uhhi.\nSri Lanka kumpi inzong acihnading theinawnlo ahih manin, leitung gamtuamtuam in ahuhnading in “International Appeal for help” ngetna nei uhhi. India gampan in zatui apua tembaw khatpen Saturday ni in Colombo City ah tungkhinta hi. Tuaban ah adang Indian Ship khatzong Monday ni cingin tunbehding cih kiza hi.\n2003 May khasung inzong Sri Lanka gamsung ah tui khanggawp in mi 250 in sihlawh a, inn 10,000 val kisiacip hi.\nNungkum May khasung inzong Central Sri Lanka ah mencim “Massive landslide” nasia mahmah khatvei piangin mi 100 val in sihlawh hi. ZD Sawltak #zomidaily\nPrevious: Lim Family khanggui mimal akigawm in 100 lakpan 45 te Doctor suakkhinta\nNext: Singapore gamsung aom leisung atai Truck mawtawpi khat tuahsia


url: =Huston a Senzum aki khakna a hangtaktak :: ZOMI DAILY\nposted on 27 July 2020 at 9:06 am Lomkholna: China, News, Siamsin, World\nNung a i gensa na ah..Sente US langkhat ah a om tentan pen ki muan mahmahna khat nei hi ding hi i ci khin hi. Tu’n US khuapi khat a hi Huston a Sente Consulate a kikhakna a sungthu i gen ding hi.\nSen galkap sunga nasem Juan Tang a kici mipil khatpen US gamah mi mawkmawk bangkhat in na lutsim hi. US te’n zong theivatlo hi. Tua nu pen US te pilna leh thusimte a kansim dingin a kisawl a hihi.\nSen leh US kikal buaina hong liat semsem ciangin US thukan te’n tua nu na mukhia uh a, mat dingin na zongpah uh hi. Tua nu in, mi mawkmawk hi ing a cihhangin Sen gam galkap sungah panmun lian khatah sem in, a galkap puantawh a om sitsetna na mukhia man veve uh hi.\n(Himun ah US theihlohkal in Sente’n US te pilna leh thusim bangzah gukhin ding cih ngaihsuthuai hi) Tua nu zong hailo a hihmanin a manlangtakin China Consulate ah na lutpah vingveng hi. US te’n tua nu hong piakhia un a cihhangin piakhialo uh a hihmanin na Sen zum uh tuzawh nai 72 (ni 3) sungin na khakcip un ci in Tuesday ni in US in thupia hi.\nSente’n zong a thupi lai pawlkhat haltumpah hi ci in ki gen hi. Tua nu pen tulaitak San Francisco a Sen zum ah om ding hi ci in ummawh uh a, a kisapleh US in San Franscisco a Sen zum zong khaksak lai kha ding hi.\nHih thu hangin Sen leh US ki zopna hong ki sia semsem a, Sen te’n ‘nong hehsakna uh tamta, bomb nong kiat uh tawh ki bang hi, hong mawkkoih tuan kei nung’ ci in na gen hi. Sen khuapi Chengdu a US consulate a khak nadingin thuhkikna in thu na pia vit hi.\nTrump in Sente’n ka pilna uh hong guksak, ka nasep uh hong guksak ci in hehmahmah hi. Covid natna zong Sente bawl hi a cihlaitak Sente’n ‘tua covid natna no US te khutma hi’ na cihsan lel hi.\nHih covid natna vai a kan dingin July kha in mipilte Beijing tungcih i atkhin hi. A ngaihsuthuai khat ah: tua mipilte in Wuhan ah na asepding hun tengin Wuhan khuapi tuikhangcip se hi.\nTuikhanna pen khuahun guahtam hangzong hi ding hi. Ahizongin Sente’n tua Wuhan khuapi gei a, a tuibem (Dam) lianpi khat na hongbeh in tuikhah khia ziahziah sese hi.\nTua tuibem hong a hihmanin Wuhan ah tuikhang a, thukan te’n na aseptheihloh nadingin a bawl hilel ding hi ci in ki ummawh mahmah hi. Sente Three Gorge Dam thu zong tawm i gelhzo hi. Tua zong tulaitak lauhuai dinmun sangin tui letmat 6 sangzaw khin ki ci ta hi.\nSen leh US pen teltakin a ki simdo uhpen en i theihlohhang 2008 kumpekpan na hikhin hi. Leitungah a masa a kici khempeuh Sen te’n a nihna leh a thumna vive in koihsawm uh a, Sente a masa hi ding ci in thautang bangin hong leng zeza a hihi. Tua thautang a kapkhia zo ding omlo a, US bek in a hanciam a hihi.\nSen leh US a ki lemkik nadingpen mualmong etsangin gamla zaw cih ding a hihi. Sengam communist a bei nading hizaw diam? Nitumna gamlamte thuneihna a bei nuam hi zaw diam? khat teitei bel hong hi ding hi.\nThuciin Thuthang sungah Sen leh US thu i limgelhpen hi. Kawlgam leh thu neuneu te i gelhkei hi. US leh Sen pen tulaitak leitungah Top 1 leh 2 hipah uh a, hite buaina in leitungbup buaina hong suak ding hi. Ei te i ki nialnial RC leh C lo vaipeuhtawh buaihuai nai hetlo hi.\nMore: Taiwan in China gal nan nading in Harpoon Anti-Ship Missile galvan hoihte leisawm\nMi’n Sente mimal million 1400 te bangci ki pumkhatlit ding cihkhawng ngaihsunsun uh a, ei mimal tawm na leilei…i ki ko sepsup, i ki khenkhen te ma zial huai mahmah ta ding hi. Siamsin Library\nPrevious: Covid-19 Update: White House pan theihhuai leh US thutuamtuam (July 24)\nNext: Kawlgam kitelpi ding gal-etna ~ T. Sawmlian


url: =John 1 (John 1)\nJohn ii tepte bang Lungdamna thupha in Jesu sia a tawntung a om Pathian Kammal, “Mihing hong suak a ei sungah hong theang sia hi,” ci hi. A laibu ii ama le ama a kici bangin, (20:31) hi lungdamna thupha sia banghangin ki at ziam cile, a simte in Jesu sia kamciam hong ki pia sa, Hunpa, Pathian Tapa hi a, ama upna tungtawn in, amate in, tawntung nuntakna a nga natu hi, ci hi.\nA tawntung a om Pathian Kammal sia le, Jesu sia thukhat a hina teng thupatna in a nei zawkciang, Lungdamna thupha sia Jesu in na lamdang lakna tatuamte taw ama sia hong kikamciam sa Hunpa, Pathian Tapa hi ci in lak hi. Tua na lamdang laknate sia bang thu lak ziam ci in hil ciannate taw zom to hi. Hi lai santak aki atna a laibu sia mihing pawlkhat in, Jesu sia um a, a nungzui suak a, a dangte in nial a, um ngawl hi, ci thu son hi. A khaan lian 13-17 na, Jesu sia a nungzuite taw nai tak a kitholna, a kimat tu ni zan a, a ngamtatna uh, a cingin lak a, a nungzuite tungah ama sia thinglamte tungah kithalup natu huvau kinging sa a om thei natu hil a, a hanthotna taw kizom hi. A khaksang a ki atte sungah Jesu kimatna, a thusitna, thinglamte tung a kithalupna le a thaw kikna, a thaw kik zawkciang a nungzuite tungah a kilangh na thute ki at hi.\nNupa palngul mawna a vawt numei a kiman (8:1-11) laimal doituamna sungah kikoi hi; banghangziam cile Laithiangtho aki at ciilte le a kiphen ciilte tam mama sungah kihel ngawl hi. Taciang a dangte in, mundang ah koi uh hi.\nJohn in tawntung nuntakna piakna thu sia thupi son a, tua thu sia Christ tungtawn in kinga a, tua letsong sia tu pan kipan nga a, Jesu sia thuman lampi le nuntakna hi ci in a saangte tungah kipia hi ci hi. John laibu ii lamdanna sia nisim a, a kizangh a kimu nate ma la in thaa lam a thuthukte sonteena in nei hi. Tui, anluum, khuavak, tuucingpa, le a tuute, sapitngui le a ngate ci bangte ahi hi.\nTuiphumpa John le nungzui masate 1:19-51\nMihonpi tung a Jesu nasepna 2:1-12:50\nJerusalem khua sung le a nai le a khakbel hunte 13:1-19:42\nTopa thaw kikna le a kilanghna 20:1-31\nThukhupna: Galilee ngamah a kilanghna 21:1-25\n1Simlei a kibitphua maa in, Kammal sia na om khol zo hi; ama sia Pathian taw om a, ama mama in Pathian ahi hi. 2A kipat phit hun ma in Kammal sia Pathian taw a om sa ahi hi. 3Ama tungtawn in Pathian in na theampo bitphua hi; bitphua a minpiang ama ngawl taw a kivawt na khat beak a om bua hi. 4Kammal sia nuntakna ii naak ahi hi. Taciang hi nuntakna in mihing nam theampo atu in khuavak hong puak hi. 5Khuavak sia khuazing sungah tang a, khuazing in sumit zo ngawl hi.\n6Pathian in John a kici kamtaipa hong paisak a, *1:6 Mt 3:1; Mk 1:4; Lk 3:1-2. 7tua thu mihing theampo in za a, a up thei natu in, tua khuavak thu mihingte tungah son tu in, hong pai ahi hi. 8Ama tatak ahile khuavak hi ngawl hi. Khuavak ii thu son tu in hong pai ahi hi. 9Hi khuavak sia khuavak tatak hi a— mihing nam theampo ii tungah a taang tu in leitung ah hong pai hi.\n10Kammal sia leitung ah om a, Pathian in leitung sia ama tungtawn in vawt hi napi, leitung in ama sia a he bua hi. 11Ama sia ama ii ngamsung ma a hong pai ahihang amite in ama a saang bua uh hi. 12Ahizong pawlkhat in ama saangin um uh hi. Tasia ciangin ama in tuate tungah Pathian tate sua thei natu thu pia hi. 13Amate sia leitung ngeina taw Pathian tate a suak hi ngawl hi, cinopna in, pate ii hin tate bangin a piang ahi bua hi. Pathian mama sia amate ii Pa ahi hi.\n14Kammal sia mihing hong suak a, thuthiamna le thumaanna taw kidim a, ei sungah hong teang hi. Ama vaangletna ih mu hi. Pa ii Tapa khat a hina taw a saan vaangletna ih mu hi.\n15John in ama huvau son hi. Ama in hi bangin au hi. “Hisia pa sia ka sason pa hi a, ‘Kei nung pan hong pai hi, ahihang kei sangin lianzaw hi, banghangziam cile kei ii pian maa in ama om zo hi,’ ka ci sia ahi hi,” ci hi.\n16A kidim a om, ama thuthiamna panin, ei theampo sia thupha hong pia a, thupha khat zawkciang khat, hong pia hi. 17Pathian in Moses tungtawn in Thukham pia hi. Ahihang thuthiamna le thumaanna thu sia Jesu Christ tungtawn in hong pai hi. 18Kuama in Pathian sia mu ngei ngawl hi. Pathian ma ahi, Pa kungah a om, Tapa khat bek in Pathian hong he sak hi.\nTuiphumpa John ii Thupuak\n19Jew thuneite in Jerusalem khua, John kungah thiampite le Levite pai sak a, “Nang sia akua ni ziam?” ci in dongh sak uh hi.\n20John in a zo tu a nial bua a, phualseal nei ngawl le thiangtho takin hi bangin son hi. “Kei sia Messiah hi ngawl khi hi,” ci hi.\n21“Tua ahile akua ni ziam? Elijah ni ziam?” ci in dongh uh hi.\n“Hi ngawl khi hi,” ci in John in zo kik hi.\n“Kamsangpa ni ziam?” ci in dongh uh hi.\n“Hi ngawl khi hi,” ci in ama in zo kik hi. *1:21 Thkna 18:15, 16; Ml 4:5.\n22“Tua ahile hong son tan, a kua ni ziam?” ci uh hi. “Ko hong sawlte munah thu ka puak kik uh kul hi. Nangma le nangma sia bang kici ni ziam?” ci uh hi.\n23Isaiah kamsangpa ii sonna teng sia son sawn in, John in hi bangin a zo hi.\n“Kei sia ‘Senneal ngam sungah a au khat ii aw ka hi hi.\nTopa ii khualhaw natu lampi tangsak vun!’ ” *:23 Is 40:3.\n24Phariseete ii kamtaite in, 25John munah, “Nang sia Messiah le hi ngawl, Elijah le hi ngawl, Kamsangpa le hi ngawl na hile, banghangin baptize ni ziam,” ci in dongh uh hi.\n26“Kei in tuidam taw kong baptize hi, ahihang no sungah na heak ngawl uh pa khat om hi. 27Ama sia kei nung panin hong pai hi, ahihang ama peangdap suut tu in, zongh ka kilawm bua hi,” ci in John in zo kik hi.\n28John ii baptize na Jordan ngun ii nisuana sangah a om Bethany khua ah, hi thu theampo piang hi.\n29Azing ciangin John in Jesu sia ama kungah hong pai a mu ciangin, “Leitung buppi ii mawna a lakeak Pathian Tuuno, zia sungah om hi! 30‘Mihing khat kei nung panin hong pai tu a, ama in kei pian maa in om khol zo ahikom, kei sangin ama lianzaw hi,’ ci in ka sason sia ahi hi. 31Ama sia akua hi tu ziam, ci in ka he bua hi, ahihang Israel mite ii ama a heak natu in kei sia tuidam taw baptize tu in kong pai hi,” ci hi.\n32Taciang in John in hi bangin tetti pang hi. “Thaa sia vantung pan in ngam vakhu bangin hong tuaksuk a, ama tungah hong tu ka mu hi. 33Ama ahi hunlam sia telcian tatak ngawlin ka om lai hi, ahihang Pathian in tuidam taw baptize a hong sawl lai in, ‘Thaa sia hong paisuk in mihing khat ii tungah, hong tuak na mu tu hi; ama sia Thaa Thiangtho taw baptize tu pa hi,’ ci in hong son hi. 34Tasia mu zo khi hi. Taciangin ama sia Pathian Tapa hi ci in hong son khi hi,” John in ci hi.\nJesu Nungzui Phitbel teng\n35Azing ciangin John sia tua munah a nungzuite nii taw a dinkhop laitak in, 36Jesu hong pai mu hi, “Pathian Tuuno sia zia sia hi!” ci hi.\n37Nungzuite nii in hi bangin a son sia za uh a, taciangin Jesu taw ton uh hi. 38Jesu sia kingeilee a, amate in a nung a zui a mu ciang, “Bang zong nu ziam?” ci in dongh hi.\nAmate in, “Koisung a teang ni ziam, Rabbi awng,” (Syapa a ci nopna) ci in dongh uh hi.\n39“Hong pai in hong en tavun,” ci hi. (A hun sia nitak nai li bang saat tu hi) Tua ahikom amate sia ama taw paikhawm a, a tenna a mu uh hi. Ama taw nitum dong hunzangh uh hi.\n40Tuate sung pan khat sia Simon Peter ii suapui Andrew ahi hi. 41Thakhat in a suapuipa mu in hi thu ko hi. “Messiah mu zo khi hi,” (Hi kammal sia Christ a cinopna hi). 42Tua zawkciang ama in Simon sia Jesu kungah paipui hi.\nJesu in ama en in, “Na min sia John ii tapa Simon hi, ahihang nang sia Cephas hong kici tu hi,” ci hi. (Cephas ii khiakna sia Peter taw ma kibang a suangpi a ci nopna hi.)\n43A zing ciangin Jesu in, Galilee ngamah pai tu in, khensat hi. Ama in Philip mu a,“Hong zui tan,” ci hi. 44(Philip sia Andrew le Peter te ii tenna Bethsaida khua pan ahi hi.) 45Philip in Nathanael munah, “Moses thukham laibu sungah a ki at pa le, kamsangte zongh ii a thu a at pa ka mu zo uh hi,” ci in son hi. “Ama sia Nazareth pan Joseph tapa Jesu hi,” ci hi. 46“Nazareth panin na pha piang thei thong tu ziam,” ci in Nathanael in dongh hi.\n“Hong pai in hong en tan,” ci in Philip in zo kik hi.\n47Jesu in Nathanael sia ama kungah hong pai a mu ciangin, ama thu hi bangin son hi. “Hi sungah, Israel mi tatak khat om hi. Ngual theam nopna thin a nei ngawl pa hi, en vun!” ci hi.\n48Nathanael in, “Bangbangin hong he ni ziam,” ci in dongh hi.\n“Philip ii hong sam maa theikung nuai ah na om lai in, kong mu zo hi,” ci in Jesu in zo kik hi.\n49Nathanael in, “Syapa awng, nang sia Pathian Tapa na hi hi! Israel Kumpipa na hi hi!” ci hi.\n50Jesu in, “Theikung nuai ah na om lai in, kong mu zo hi kong ci hu bek in, um ni ziam? Hisia sangin a thupi zaw, na tam mama na mu tu hi!” ci hi. 51Taciang in amate tungah, “Thumaan hong son khi hi; vantung kihong na mu tu a, Mihing Tapa tungah Pathian ii vantung lalangte sia a tuaksuk a kaato kithale in om na mu tu hi,” ci hi. *1:51 Pian 28:12.


url: =Tuni Pasian Kammal (April 6, 2018) :: ZOMI DAILY\nTuni Pasian Kammal (April 6, 2018)\nposted on 6 April 2018 at 9:49 pm UTC+9:30 Lomkholna: Biakna, Kammal, News\nAhih hangin Topa Pasian in mipa samin ama kiangah, “Koi lai-ah om na hi hiam?” ci hi (Pian 3:9, TDB)\n1) “Koi lai-ah om na hi hiam”, cih kammal pen kammal dang khatin gen hi leng, Na omna mun koi lai hiam? Na dim mun na thei hiam? Nang leh nang na kitelcian hiam? Nang kua na hi hiam? Kei kua ka hi hiam? Kei ka omna ding koi lai hiam? A bangci nuntak ding mi ka hi hiam? cih thei ahi hi. Ama dinmun a tello mite hangin buaina om hi.\n2) Greek mipil minthang Socrates in “Nang-le-nang kitel in”, (”Know Thyself) ci hi. Tua thu tawh a kimeizomin Plato in “Ei-le-ei kitheihcianna”, (Understanding thyself) cih tawh hong zom hi. Ei-le-ei kitelciatna pen i thanemna thei ding, i thahatna thei ding, i lunggulh thei ding, en bangte lau, kihta thei ding, sepnop le sepnoploh thei ding hi. Na deih nam le deihlohnam, na thuakzawh leh thuakzawhlohte zong thei kul hi.\n3) Mun khempeuh a mu thei, na khempeuh a thei Pasian in Adam le Eve kisel simlam thei lua hi. Tualeh bang hang “Koi ah om na hi hiam”, ci-in sam sese hiam? Adam le Eve in Pasian thukhun pelhin mawh a kisak manun a bukna panun hih laiah om ung a cih ding a deih ahi hi. Tua mah bangin eite in zong i omna mun thei-in, i dim mun thei-in i thanemna i nuntakna a kiciangtan a hih lam thei-in ciangtan omlo Pasian hehpihna ngen ding hi hang. Na omna le dimmun kitelin ”Topa aw kei hi lai ah om ing” a ci kim thei dingin Topa’n thupha hong pia ciat ta hen. Amen\nSia Thang Nen Mung\nPrevious: Australia gam paitheihna Volume 2 (Community Support Program)\nNext: Tualniam lungsim: Tedim tuinak ah ek kitha


url: =Joseph: A tapa adinga Pasian in a tel “Pa” ~ Rev. Zam Khat Kham :: ZOMI DAILY\nposted on 23 March 2015 at 10:41 am Lomkholna: Article, Biakna, TuunlehZua, Zamkhatkham\nJoseph: A tapa adinga Pasian in a tel “Pa” ~ Rev. Zam Khat Kham (Matthew1:18-25; 2:13-15, 19-23)\nThupatna: Tuni PATE NI hi. NUTE NI hong piatkhiatna thu i gen theih zel mahbangin PATE NI hong piankhiatna zong tawmkhat i gen ding hi. 1908 kum lai pek pana kibawl NUTE NI bang lo-in PATE NI bawl ding a kigen leh a kizat taktak sawt lua nai lo hi.1908 kum July kha ni 5 ni-in bel America gam West Virginia State sunga pawlpikhat ah a tua hun ma deuh, 1907 kum December kha sunga Moningah a cihna mun-a Fairmont Coal Company-te’ suangmeihol tawhna mun ah tuahsia a a si mi (pasaltingteng pisal vive) 362 te pahtawina-in thuhilhna sermon kinei hi. Khatvei bek a kizang hi a a kum kik ciangin zong kizom toto cih bang zong om nawn tuan se lo hi.\nA kum kik ciang, 1909 kum ciangin Washington State sunga Spokane khua a teng, a nu-un nusia baih ahih manin a pa guakun a khansuah unau mihing 6 a pha Sonora Smart Dodd kici numei khat in nute a kipahtawi banga pate a kipahtawi nading hanciam hi. Pawlpi tuamtuam ah pai kawikawi-in hanthawn kawikawi hi. Kumpi ulian tuamtuam tawh kimu khawmin a lunggulhna pulak kawikawi hi. YMCA kipawlna leh kipawlna tuamtuamte ah zong thu gen kawikawi-in mipite hanthawn-a, ama’ hanciamna mah tawh Washington State buppi-in a kibanglian-in PATE NI bawl uh aa masapen ahi hi. 1910 kum July kha 19 ni ahi hi.\n1916kumin President Wilson in Washington State in tua banga PATE NI a bawlna uh pahtawina na lak ngei a, 1924 kumin President Calvin Coolidge in state tuamtuam-a kumpi thuneite in PATE NI a bawl dinguh hanthawn hi. Ahi zongin mi tampite in NUTE NI banga PATE NI bawl ding, cih thu pen a nuih peuh uh za pian pongmawk uh a, kuamah in thupi ngaihsut taktak pha lo uh hi. Pate leh nute a kilamdanna om zek mahmah ahihna kilang hi. Kua thupi zaw, kua thupi lo zaw cihna hi lo a, kibang lo limlim ahihna uh kilang mahmah hi. Nute bel nute hi mawka pate bel pate ahi hi.\n1920leh 1930 kumte in NUTE NI leh PATE NI a kibangin ni khat thu-in kibawl khawm henla NU LEH PA NI (Parents’ Day) kici leh, cih thu khawng ging sim pha mahmah ngei hi. America gam-a kipan leitung buppi ah “the Great Depression” a kici sumlei sumzuakna khempeuh siagawp-a nutak haksat mahmahna khat hong om ciangin tua thu zong hong dai kika, Leitung Galpi Nihna (World War II) hong ven ciangin gal sunga si mite (a diakdiakin pasal mah zong a tam zaw hi deuh) pahtawina neih ding leh PATE NI ci a bawlding hong ging kik hi. PATE NI taktak bel 1972 kum-a President Richard Nixon in kumpi holiday khat-a zat dingin a kipsak hi pan hi.\nBangbang ahizongin nute a thupi luat mahbangin pate zong thupi lua uh a, NUTE NI sangin a pian hun a ziakai zawk hangin a thupina neuzaw tuan lo hi.\nTuni-in nidanga ka gen ngei nai khol loh mi khat thu bulphuh-in ka gen nuam hi. Thuhilhsia tampite in zong gen mun lua khol lo ding uh hi, ci-in ka um hi. I Topa’ leitung pa Joseph thu ahi hi. Topa Zeisu pen Pasian Tapa hi a, a tawntunga om Pasian ahi hi. Ahih hangin mawhnei mite honkhia dinga leitung hong pai ciangin “pa” khat kisam hi. Mihingte nu guak tawh a piang hi lo a, pa sungpana piang cih bang zong om lo hi. Nu leh pa leitung ngeina nupa a suah ciangun “tate” cih a om thei ahi hi. Topa Zeisu bel numei leh pasal’ khaici panin mihing pianngei banga piang hi lo a, Khasiangtho in a gaisak ahi hi.\nAhi tazongin “pa” khat kisam ahih manin a Pa Pasian in “pa” khat gelsaka, mihing hizah lakah “Joseph” a kici mi lungsim hoih mahmah khat “Zeisu’ pa” a kici dingin na seh hi. Pasian’ “pa” hong hi helzen hi. Mary pen “Pasian Nu” ahih mahbangin Joseph zong ci le sa tawh kisai-in leitung ading “Pasian’ Pa” hong hi mawk hi.Mihing picing khat a suah dong a don a kem ding, a en a vak dingin nu leh pa kisam ahih manin Pasian in Mary leh Joseph a seh ahi hi. Lungkhamna leh haksatna tampi a thuak lawh phial uh zongin mihinga piang veve bel hampha mawk mahmah sam uh mataw!\nA gaina leh a suahna ah Khasiangtho in gaisakin a nu-in a gil sung ah pai-a suak ahih tei hangin, a khankhiat nading, “pa” a cih ding mi khat kisam ngiat ahih manin Pasian in Joseph na tel, cih thu i ngaihsut teh pate bel i tavuan neu kei taktak mawk, cih kilang mahmah hi. Pasian takpi, Pasian Tapa taktak ahi Zeisu Khazih ading “pa” kisam hi ngiatzen hi. Nu guak tawh khang, pa guak tawh khang, cih bang i om sam hangin leitung pianzia ahi ding bang taktak bel nu lehpa mah tawh khang ding, cih hi a, nu leh pa tawh khangkhia kha-a a gol khit donguh nu leh pate in a nuntakpih laite bel leitung tuankhia mi hampha mahmahte ahi hi.\nTua ahih leh, a pil lua mahmah Pasian in (kiukiau bekmawkah, Pasian pen ‘pilmahmah’ ci bekmawk lehang), a Tapa leitung ah mihingin pianga kum 30 val a omsunga a “pa” dinga a tel Joseph a bangci mi hiam, cih en-in pate in tha lakhawm dih ni.\nI. A Zi A Ta A It “PA” hi.\nJoseph pen a zi leh a ta a it ngiat “pa” khat ahi hi. A masa penin a zi it lua mahmah ahihna kimu thei hi. Ngaihsun dih ve, Matthew 1: 18,19 ah, Mary gai hi, cih thu kigen mawk hi. Amau pen a minam ngeina uh tawh kizui-a zuthawl kipia-a a kidongsa uh hi hi. Jew-te ngeina ah “a kidongsa” pen ei’ ngeina a zuthawl kipiakna sangin kipzaw a, a kiteng khin tawh a kibang ahi hi. A tam zaw-in kum khat sung ki-en uh a, tua hun sungin, deih loh penin, a numei bang pasal dang khat tawh paubang kha zenzen-in gai kha zenzen leh, a pasal in khuasung upate ko pahlian-in tua nu pen mipi in suanga a denlup ding ahi hi.\nJoseph in a lawmnu/zi gai, cih a zak ciangin amah peuhmah bilbel lah kisuang peuhmah lo, a lawmnu’ gai theih nadinga gamta het lo ahih manin amau ngeina bang hi lehsuanga denlup lian ding ahi hi. Ahi zongin, “Joseph pen mi lungsim hoih khat ahihmanin” a lawmnu mak sim khian lel dingin khensat hi. A lawmnu maizumsak nuamlo, ci ngiat hi. (Matthew 1:18,19) Ama’n maizumna buk khuk zaw ding, ama’n thuak ding khempeuh thuak zaw ding, a cihna hi zen hi.\nPasal khat ading a guallelh huai lua mahmah, a mindai huai lua mahmah gamtat hi a, a lawmnu it lua, ngai lua ahih manin amah mindai zaw ding, guallel suah zaw mai ding, cih a khensat ahi hi. A lawmnu a it ngiat mi hi a, ama’n a ngah khak kei leh zong phamawh lo, a lawmnu in a it a ngaih tawh tengin nuamsa lel leh, suang peuhmah-in kidenglum kei leh, a ci hi ngiatzen hi. Tua banga lungsim hoih taka a ngaihsut laitak Pasian vantungmi khat a mang sungah kilang, ci pan mawk hi (Matthew 1:20-23). Pasian in a pianziateng a gen ma pekin a lawmnu a itna tawha khensat ding banga a khensatsa ahi hi.\nLeitunga ki-it kingaihna tangthu tuamtuam a kigente sangin hih Joseph kici Judah tangvalpa’ itna nasia zaw sa mai ing. Ephesians 5:25 a pasalte in zite i itding hong kihilhna ah, Khazih in pawlpi it a nuntakna a piak bangin, cih tawh a gen mahbangin Joseph in Mary it khial het lo hi.\nA “tapa” Zeisu zong it hi. Ama’ sisan hi lo, ama’ ta taktak hi het lo napi-in a sunga piang tapa bang tektekin it hi. I Topa a suah zawh sawt nai het lo zan khat, vantungmi in, “Tho in, naupang leh a nu Egypt gam ah taipih inla kong gen kik mateng tua lai ah ompih in; banghang hiam cih leh Herod in naupang that nuamin a zong dingin kithawi hi” (Matthew2:13) ci-in gen biangbuang mawka, tang 14 na ah, “Joseph tho-in naupang leh anu a zan a zanin Egypt gam ah taipih hi” ci zenmawk hi. Gam tuatan zankim zankhanga khua-lal ding peuhmah baih ngei lo ding hi. Naupang Zeisu a itna kilang mahmah hi.\nPasian in a Tapa’ ading “pa” khat a tel pen bel tel khial het lo hi. Ama’ siampen nasep ahi khutsiamnasep (lettama nasep) zong hilh lai hi. Matthew 13:55 ah mite in i Topa’ thuhilhna a zak uh ciangin, “Hih pa khutsiampa Joseph’ tapa hi lo ahi hiam?” kici uh hi. Ahi zongin Mark 6:3 ah, “Hih pa, Mary’ tapa khutsiampa hi lo ahi hiam?” kici uh hi. Khutsiampa’ tapa zong hi a, a pa in hilh-in pantah ngiat ahih manin khutsiampa zong ahi hi (John 14:1 ah, tua a pa Joseph in a hilhsa khutsiamnateng mah tawh eite’ om nading inn a lamlam ahi hi. Neugen mahmah bekmawk lehang maw!)\nITimothy 5:8 ah, thu-ummi khat in ama’ innsung vak ding, tavuan la masa ding,ci-in hong kihilh hi. Pa gina khat i hih leh leitunga i tavuan lianpen bel innkuan sung vak ding, don dingin kem ding, cih mah hi mawk hi. Na khempeuh ah,bangkim-ah, Joseph bel a etteh huai denkeii hi mai hi!\nII. Pasian’ Thu A Manng “Pa” hi.\nJoseph in Pasian’ thu mang ngiat hi. Pasian’ sawl bangbang a kawi a mam-in mang hi. Khial ngei het lo ding hi. Khial ngei het lo pah hi, ci zaw ni. A lawmnu a tenpih ding a gen ciangin mang pah hi. Mak a sawmsa hi napi-in Pasian in sawl ahih manin lungdam takin tenpih pah hi. Nuam mahmah kha lai ding hi, a ngaih mahmah hi a, ama’ gaisak ahi lo pi-a a gai teh a lungsim hoih luat man-a mak sim khian dinga sawm hi bek ahih manin a ngaih luat a lawmnu a tenpih taktak teh lungdam khading hi. Ahi zongin, zankim zan khang, ihmut nuam mahmah-a a kikhim diaidiai laitak, tua vantungmi mah va pai-a, “Tho o. Na zi leh na ta Egypt ah tai pih o”ci-a a sawl bel baih pak lo ding hi.\nEgypt i cih a khua veng khawng uh hi hetlo a, mawtaw buk sung pan mawtaw “start” a pai ziau theih lah hi lo hi. Gamla mahmah a, hau het lo uh ahih manin a zi leh a ta la maw, sakol maw, kala-oh maw(kala-oh bel nei zo kei lai unteh), tungah tuangsak leh, amah a khe tawh pai ngeungeu-a a khau a let kul lai ding hi. Kam khat beek mahmah pau lo-in lungkim lungdam takin Pasian sawl bangbang mang hi. Etteh huai lua mahmah hi!\nA pai ngei het lohna mun, pai kha leng, ci-a zong a kan kholh het loh nading munah a pai dingin kisawl ahih manin Pasian’ thu a man theih nadingin Pasian a um a muang mahmah mi khat ahihna zong kilang hi. A lawmnu a tenpih cil-a kipan upna vive tawh a kalsuan mi hi a, ei, “pa” a kicite, in i etteh ding ahi hi.\nLokhomi khat om hi. A lo ah tua kum an tampi a pian kei leh a leiiba a thaangbate loh zo lo ding cih thei hi. An mai zong hoih mahmah bilbel hi. Ahi zongin zankhat thu-in huihpi nunga gial mal gol pipi kia ahih manin a lo buppi zan dikdekhi. A zingsang ciangin a tapa tawh lo en dingin va pai uh, a lo buppi tua bangaa zan dikdek lam a muh ciangin, a tapa’ ngaihsutna ah, a pa in Pasian nangawn a samsia phial dingin ngaihsun hi. A pa pen tua bang hi het lo-in “Kei ading tamkhang Suangpi, Nangma’ sung hong busak aw…” ci-in la sa hiauhiau mawk hi. Atapa pen a gol teh Pasian thugen minthang khat suaka, a gen kikna ah, “Tua ni-a ka pa’ omdan leh a lasak pen ka nuntak sung ka zak ngei sermon lakah ka mangngilh theih loh, ka lungsim ah a teng den sermon ahi hi” ci lian hi. Ngaihsut huai mahmah. I tate in Pasian i muanna hong thei ding uh hiam?\nPasian’nasem a dang khat mah in a gen ngei thu ka phawk vat hi. A khualzinna khat vuah, a zinte’ innlim ah a tawlngak laitakun a naupangte uh inntual ah kimawl uh hi. Naupang cih tak, khat leh khat kidemin, “Kei ka pa in hausapa thei,” a ci tawh, “Kei ka pa in khuasung ukpa—mayor— thei,” a ci tawh om uh hi. Pasian’nasempa’ tapa in, “Kei pa pa in Pasian thei” ci ngiaumawk hi. A pa in a zak ciangin, a paam lam-ah kiheii phei-in, a lungsim sungah thungen-a, “Topa aw, ka tapa in a khantawnin tu–a bang ci thei den leh ut lua ing, hong hehpih in,” ci hi. Pasian i theihna, Pasian i upna leh i muannate i tate in a thei ding hiam?\nIII. A Pil Mahmah “Pa” Hi.\nA tawpna ah, Joseph pen a zi a ta a it ngiat, Pasian muanga a thu a mang ngiat “pa” ahih ban-ah a pilvang gamtat mahmah “pa” zong ahi hi. Galatians 5:15-16sung ah, “mihai bang hi lo-in mipil bangin kalsuan un, hunte gilo ahih manin hun na neih bangbang uh zatsiam un/a man nei-in zang un” ci-in hong hilh hi. Laisiangtho i et ciangin, Joseph sawtpi nungta lo mai hi leh kilawm hi. I Topa a neulaiteng a kigennate ah, Egypt gam-a a taina uh, a ciah kik uh ciangin Nazarethah a tenna uh, kum 12 a phak laitaka Jerusalem ah pawi sim-a a paina uh, cihte longal ah a pa peuhmah kigen nawn het lo ahih manin, sawtpi nungta lo-in nusiabaih kha khat hi ding hi, ci-in Laisiangtho siamte in um uh hi. I Topa a sihding laitakin a nu en-a, a it nungzuipa ahi John en-a, a nungzuipa’ tungah a nu a kep nadingin ap ngiat hi. A pa om nawn lo ahihna kilang hi.\nLeitungah sawtpi a nuntak loh hangin a nuntaksung sunsun a hoihpen dingin nungta-a, a zi a ta a kep a vakna, a tate a makaihna leh a pattahnate etteh huai mahmah hi. Pasian in hun hong piak zahzah Ama’ minthan nadingin a hoihpen-a i zat ding hi a, i zi i tate’ tungah i tavuan i zawh ding ahi hi.\nZeisu guak ta-a a neih uh hi lo a, James, Joseph, Simon leh Judas kici tapa li leh tanu zong nei lai hi (Matthew 13:55; Mark 6:3). Tuate khempeuh pawlpi masa pen ahi Jerusalem pawlpi ah kihel kim uh a (Sawltak. 1:14), tuate lakah James bangte pawlpi makaipi (Sawltak. 15:13-21) suaka, Paul a pianthak khit cianga Jerusalem khua ah a pai ciangin pawlpi mungpi (pillars) banga kingaihsunte lakah Peter leh John tawh kibangin i Topa’ sanggagpa, Joseph’ tapa James zong kihel hi (Gal. 2:9; Hih James pen i Topa’ naupa ahihna Gal. 1:19 ah Paul in na gencian-a, nungzui James bel a kithat baih mahmahte lakah kihel hi, Sawltak.12:2). Tua ban-ah Laisiangtho Thuciam Thak bu 27 lakah James leh Jude laikhak a gelhte hih Joseph’ tate mah ahi hi. A pa-un limtaka a pattah tate ahi hi. A upa nung a zuite na hi uh hi.\nUte naute, pa a kici peuhmah leh a kici lai dingte in hih Joseph etteh ding hi hang. Pasian in a Tapa adinga a tel “pa” ahi hih Joseph pen mihing mah hi a, kicing khin zo het lo kha ding hi. Ahi zongin Pasian muanga a thu a mang ngiat, a zi a ta it lua mahmah a a zing a zan ci lo, a kisam banga a diang pah lianlian, a nuntak hun a sau luat khol loh hangin Pasian in a piak hun a neih bangbang a manpha-a a zang, a etteh huai mahmah “pa” ahi hi. Tu kum PATE NI in hih i Topa’ pa Joseph nuntakna tungtawnin hih thu thumte sin khawm ni, ci-in kong zawn nuam hi. Topa Pasian in thupha hongpia hen! Happy Fathers’ Day! Rev. Zam Khat Kham\nPrevious: Singapore gammakaipipa Lee Kuan Yew (kum 91) in hong nusiata\nNext: Na nungthuap ding nakoih/bawl khin hiam?\nZomi te mainawt pih ding lampi 21 te


url: =Ta hoih, Pa hoih khat ka hi nuam hi :: ZOMI DAILY\nTa hoih, Pa hoih khat ka hi nuam hi\nposted on 19 June 2016 at 7:35 am UTC+9:30 Lomkholna: Biakna, DavidTuang, News\nNu leh Pate in ta hoih deih ciat uh a, ahi zongin ta hoih adeih zah un tate hong pantah zolo uh ahihna uh tate in phawk a, ei-le-ei tapa/tanu hoih khat i suah zawh nading i hanciam ding ahi hi. Mi ginalo khat ihih leh i nu i pate in ta ginalo khat anei uh hipah a, migina khat ihih leh nu leh pate in tahoih khat anei uh hi pah hi.\nTua mah bangin, tate in zong nuhoih/pahoih deih ciat uh a, nu leh pate’ hoihnate lawm leh gualte’ lakah kisaktheihpih nuam ciat uh hi. Nu leh Pa gina kei leh lawm leh gualte lakah tate maingal thei loin, suakta thei lo uh a, maizumsa-in om den uh hi.\nTu-a kipan tate in nu leh pate’ lungkim nading leh a kipah nadingun i nungta ta dinga, nu leh pate in zong i tate nuhoih/pahoih anei dingin i hanciampih ta ding hi. Innkuan khat(nu leh pa leh tate) i cih pen i ci damin, i khan asau mahmah leh kum 60/70/80 bang bek i omkhop pak nading hih leitung ahih manin, ki-it ki lem taka nuntak khuasak ding pen thupi mahmah ding hi.\nJesu nei kimin Pasian zahtak ciat le’ng, vangam malep innkuan nuamte ihi ding hi.\n“Ka Nu leh ka Pa in, ta ginalo aneih ding uh ka ut kei a, ka tate in, Pa ginalo aneih ding uh ka phal kei hi.”\nPrevious: Korea Gam le Mi te: Zomi khat ii muhna pan (2) ~ Cope Suan Pau\nNext: Korea Gam le Mi te: Zomi khat ii muhna pan (3) ~ Cope Suan Pau


url: =Nang le nang tha kipia in (Self Motivation) ~ Rev. Dr. Thuam Khan Thang :: ZOMI DAILY\nposted on 31 May 2020 at 6:28 pm Lomkholna: Article, Biakna, Thuamkhanthang\nLeitung ah minam nih om a, amah leh a mah tha a kipiak siam leh, amah leh amah a ki-enneu dente ahi hi. Ei mite lak ah a diakdiakin ei le ei ih kineu-et thei pha deuh hi. Anuaia bangin enkhawm ni.\n1. David Amah leh amah tha kipia hi (1Sam 30:1-6)\nPasian kammal Lai Siangtho sungah, David nuntakna enkhawm dih ni. David agalten khemin, alangpan a simding kineih a, alang lampan buk hi (ISam. 30:6). Gamsim ding akuat khiat kalin, a langlam pan aten akhua naluhin, van khempeuh lamangin, mi khempeuh tonpih mang hi. A khuaah haltum lai hi. David zi le tate galmatin kipaipih hi. David kiangah kamtai hong tung hi. David nakpi takin dah hi.\nA galkap mangte zi le tate zong kiman mang ahih manin, David tungah heh uh hi. Suangtawh David den sawm uh hi. David panpih ding om lo hi. Tua hun laitakin David kitha khauhsak a, amah leh amah tha kipia in, galte idelh ding hi. Ih zi le tate ih hon khia ding hi ci-in a galkapte thapia hi. Galte delh uh a, avekun honkhia kik hi. David tungtawnin tha neempen hun in, ei le ei tha kipiakna hong hilh ahi hi.\n2. Ei le ei ki-neu-etna (Inferiority complex)\nEi mite in, midangte tawh ki-ettehin, ei le ei ih ki neuet pha deuh hi. Midangte apha lo, midangte nuai a om, deuhin ikingaihsun hi. Hakha Falam te inban zokei hi ici phadeuh hi. Amaute tawh ikithuah ciangin, mau lampan zong ei ban lo hong kisakna uh na tam mahmah hi. Tua ahih manin, ih bat loh khatpeuh tawh kitehin, ei le ei iki neu-etna in ilungsim hong neusak mahmah hi. Ih bat lohte ettehin, idem ding, ihanciam ding hizaw hi.\n3. Ei le ei Kithupi ngaihsutna (Superiority complex)\nEi le ei kineuet na langkhat ah ei le ei kithupi ngaihsutluatna zong a kidophuai thu hi leuleu hi. Mi pawlkhatte, amah leh amah kithupi ngaihsut lua-in, mite tungah a sangdeuh, atheideuh, apildeuh, a siamdeuh, midang ten apha zo lo-in kisang ngaihsut deuh uh hi. Hihzong ngaihsut khialhna mah hi leuleu hi. Ei hihzah val a kingaihsutna in, lam hong khialsak hi. Midangtawh kithuahthei lo, na semkhawm thei lo, cihte in amah leh amah kithupi ngahsut lua, midangte neu-ette hi uh hi.\nIh nuntakna ah nisimin, haksatna, tuahphatna, daupaina, tuahsia kisakna cihte ituak den hi. Ei ngaihsut bangin hong pian lohhun a om mah bangin, ih ngaihsut kholh loh thu zong tampi ih tuak thei hi.\nHih leitung nuntakna ah ih gualzawh nangin, ei le ei kingaihsutna thupi hi. Kineu-et luatna in hong thanem sak hi. Ki thupi ngaihsut luatna in lam hong khialsak hi. Ih thanem ciangin ei le ei tha kipiaksiamna thupi mahmah hi. Midangte apha lo a kingaihsut denna in hong tha nem sak hi.\nDavid bangin ei le ei tha kipiaksiam ding kisam hi. Midang taawh kitehin thanemsak kei ni. Midangte zong enneu in neubawl kei ni. Nang, Pasian in nang dingin hong bawl hi. A gualzo dingin hong bawl hi. Amen. Rev. Dr. Thuam Khan Thang/ The Tedim Post\nPrevious: Tedim District leh Tuithang Town vai Minister Pu Pau Lun tawh dotna dawnna\nNext: Eimi ten Social/Physical Distancing bawl ciat, nei ciat ni\nGamdang (USA) a zincil te leh atungthak te theihhuai thu pawlkhat


url: =Tedim leh Tonzang Sangaing Region sungah ki lasak lelleng ~ Mungsen :: ZOMI DAILY\nposted on 20 July 2014 at 9:27 am Lomkholna: Mungsen, News, Politics, Zomi\nKa ngaih sut mawk mawk khat no bang ci na sa uh hiam hong kup pih tek dih ve vua. A nuai a ka gen te ken zong hoih hi / hoih lo hi a ci hi tuan keng. Ki kup ding a ka ngaih sut mawk mawk hi.\nZomi te in Gunkhawm dong e gam hi e cih tek mah bang in, Kalay-Kabaw (Kalay, Tamu..) leh Northren Chin state (Tedim,Tonzang…) pen Zomi te ten na hi ci tek hang. Tua a hih leh\n1. Kalay leh Tamu te Chin state sung e guan ding sang, Tedim lam Tonzang lam teng Sagaing sung ah lut kik vet bi bel leng. Tu pan Naga te dan in Zomi te ten na teng Zomi Self-Administered Division/Region gen kik bi bel leng bang a ci tam?\n2. District khat ngah ding na ngawm hong ha za vil vel te tawh ki zop zop sang, District ciang ciang hong eng lo hong haza nawm lo ding kawl te tawh ki pawl kik zaw bi bel leng a nop zaw tam? Chin state e cih zong a ta tak in kawl te khut nuai mah hi ve ve lel a.\n3. Kalay-Kabaw(Kalay, Tamu..) leh Northren Chin state teng gawm in Upper Chindwin Region ci in kawl te tawh ki pawl in ngen kik vet leng. Zomi state ci leng hong pia nuam lo ding a, ei kawl te a bel dan suak sak zaw in, a hih zong ei Zomi te ten na teng ki uk na khat nuai ah om thei lel leng. Upper Chindwin Region sung ah zong thu nei zo lel sam lo ding e hia? Tun Chin state ah zong District khat zong hong ki pia ci lah hi tuam lo a, ham phat na khem peuh nam dang teng mah in a bu luak mah hi lel hi ven. Bang ci na sa uh a?\nPawlkhat pen bel Hakha, Mindat cih te zong Zomi mah hi ci ci pong, a mau lah Zomi ut peuh mah lo. Hilter, Newin te dan a by-force tawh Zomi suak sak sawm in, a mau leh a mau bel a thu khual dan leh a thu mu mah mah dan a ki sa uh hi nong in.\nA mau bel kei bang Zomi extremist in hong ngaih sun kha thei in cin, kei zong a mau Human Right leh Democracy a tel ta tak lo extremist mah in ngaih sun zel veng in. Lai at, Mungsen\nPrevious: Christians compelled to sign form with Buddhist Sabbath observance\nNext: Tchoukball Federation thu tangkona


url: =Myanmar, Magwe Region sungah inn 150 meikangtum, mi 890 inn neinawnlo :: ZOMI DAILY\nposted on 5 March 2018 at 6:11 pm Lomkholna: Myanmar, News, Sawltak\nMyanmar, Magwe Region sungaom Yesagyo Township sungah nung Saturday nitaklam khuasung meikang huaisia mahmah hi. Tua meikatna hangin inn bekbek akigawm in 154 bang kangtum a, mi 890 tak innneilo “Homeless” dinmun tungziau hi ci’n MMTimes leh kumpi thuneite’n zanni in genkhia hi.\nYesagyo Township panin Parliament Member khat ahi U Tin Thaung in agenna ah hih meikatna hangin khuasungmi asi aliam kuamah omlo cibilbel hi.\nAhi zongin khuasungmi 890 bang innneilo dinmun atungziau himawk ahih manin, tuate ii omnading huhna tampi kisam cihi.\nVideo: Fire burns 150 houses, leaves 890 homeless\nTuabangin khuasung meikang athuakkha te lakah sangnaupang 40 val bangpen tukum in Tan 10 laivuanding uh ahihi. Kumpi laivuan “matriculation examination” Tan 10 laivuanding pen March 07 ni ciangin akipanding hita hi. Tua laivuanding te bangmah nawngkaina aomloh, akipelhloh nadingin ki hanciampih masading hi ci’n U Tin Thaung in genkhia hi.\nTulaitak khuasung meikatna hangin cimawh dongtuak tepen ageinai aom Thit Taw Gyi Taw khuasung High School ah ki omsakphot cihi.\nYesagyo Fire Department te genkhiatna ah hih meikatna pen anhuanna “Cooking Stove” panin akipankhia ci uhhi. Meikuang pen khauhlua mahmah, huaisialua mahmah ahih manin meiphelh Firefighters te’n nai 6 val abuaipihkhit uhciangin phelhsiangtheipan uhhi.\nMore: Myanmar, Kayin State ah Electric meikhau panin datlaih sakkha in mi 5 takin sihlawh\nHih meikatna hangin supna akigawm in K69.3 million (US$ 51,755) bang phading hi ci’n thunei te’n genkhia hi. Myanmar gamsung ahzong tunai lamlam ciangin Bomb kitam, galkido, Bank ah damiah lut, guta damiah tamsemsem cihte bekthamlo, khuahun mahmahzong siasemsem in zinling, mencim, innkang cihbang Natural Disaster tuamtuam hongki nawhzak simsimpian hi. Sawltak #zomidaily\nPrevious: Pil sinna tawh kisai Kal (4)\nNext: Video: Johor Baru ansai khatah akitawng te lakpan mi 17 kimanta


url: =Eite Aading A Muanhuai Hongsepsak ~ MUC\nEite Aading A Muanhuai Hongsepsak\nAdmin 9:56:00 AM Articles, Religion Articles\nPasian’ vangliatna in i lungtang a kisaaina, i tuap gamtatna leh i pumpi bupah kizel a, a gamtang i sihui khempeuhah kilang hi. Nuntak khuasak theihna thupha i ngahna hangin Topa’ tung lungdam i ko ding hi. Mihingte in ganhingte’ tungah uk zawhna vang i neihna pen zong hong bawl Pa Pasian’ hong panpihna i ngah hang ahi hi.\nTopa in eite Ama thupha hehpihna tawh tha hong dip den hi. Nisim i neek an, i dawn tui, i silh puan, i diik huihte Topa’ kiangpan thupha liuliau ahi hi. Topa’ hong kepna om lo hi leh huih sungpan natna lungno tampi kingah ding hi. Topa pen teh theih loh itna a nei Pasian leh hongkem tawntung Pa ahi hi.\nLeitung khempeuh a taan Ni, a vot hiithiat Kha, a te diamdiam aksite tawh a kizem vandumpi, leitang tha a pia lopate a pokhiasak guahtui, a manpha mahmah Topa’bawlsa nate, singkungte, lingkungte leh singno kungte, mangbuhvuui hilhhelhte, adum diildial van maitang, a hing dikdek leitangh, sun leh zan a kikhel nate, khua hun kikhel nate khempeuh in Pasian’ hong itna hong lak hi.\nVantung a om nate in ei mihingte Pasian tawh hong kizom sak hi. Nupi khat in a dam lo a tano kintak a, a kep sangin Pasian in eite hong kin in hong kem hi. “Pate in tate it in a hehpih mah bangin Pasian in Amah a zahtakte itin hehpih mahmah hi.” (R&H, Sept. 18,1888).\nPasian’ Kiangpan I Ngah Mahbangin Piakhia Ding\nEite in Pasian kiangpan thupha a tawntung i ngah ngitnget mah bangin, i piakhia tawntung ding hi. Vantung pan thupha hong pia den Pa in hong thupha piak khawl leh bek, ei zong piakkhiatna i khawl kul pan ding hi. Pasian in cik mah hunin hong itna khiam lo-in, hong nusia ngei lo hi. Eite aadingin na hoih hong sepsak den hi.\nTopa in nisim naisim in hongvil hongkem den hi. Topa in i anneek sabuai tung an tawh a dim dingin hong bawl sak hi. Topa in lungnuam taka tha dimkik theih nading ihmut nuam zong hong pia hi. Leitung nate tawh kisai nasepna pan i tawldam theih nading leh Ama inn sungah Amah i biak theih nadingin kaal simin Sabbath tawlngakna hong pia hi. I paina khempeuhah khuavak banga lam hong lak dingin LaiSiangtho hong pia hi. Tua LaiSiangthobu sungpanin a manpha mahmah pilna leh thuhilhna i ngah thei hi. Lungsim takpi tawh i mawhnate pulaak a, upna takpi tawh Amah i zuat leh Topa in hehpihna thupha hong buak suk hi. Adang khempeuh banah tehpih om lo hehpihna thupha a hi, a it mahmah a Tapa hong pia-in, tua a Tapa kiangpan hih leitung nuntakna thupha leh tawntung nuntakna thupha hong luang khiasak hi.\nCiampel lo Ama hoihna leh hong hehpihnate i kalsuanna khempeuhah i mu thei hi. Eite in thumaan citak takin, Pasian aa a hi sawmah khat i piak kik banah, Topa’ sumkholna sungah lungdamkoh sumpite zong i pia ding hi. I sumlut-te’ lakpan in anpalte zong Gumpa’ kiangah i paipih ding hi. Hih in, ei aadingin a hoihpen leh a siangtho pen nasep ahi hi. (R&H, Feb. 9, 1886).\nLungdamna Lahkhiat Nading Lampi Khat Bek Om\nI sumpite leh letsongte tawh Topa’ i hausakzo kei ding hi. “Na khempeuh Topa’ kiangpan i ngah hi a, Topa’ aate Topa i piakik hi” ci-in, Late siapa’n na gen hi. Pasian’ hong itna leh hong hehpihna lungdamna i lahkik theih nadingin Pasian in lampi hong honsak hi. Mi dangte’ tungah zong tuabang mahin hih ding hi. Eite in hidan bek mah tawh Pasian tung i lungdamna leh i itna i kokik thei hi. Topa’n lampi dang ong geelsak tuan lo hi. (R&H,Dec.6,1887).\nPawl in Angsung Khualna Thu A Langpan-na\nPawl in u leh nau te’ angsung khualna lungsim a zung pan lot khiat dingin ngaihsun hi. Angsung bek ngaihsutna, hazatnate i neih laiteng Khrish deih gamtat hoihna i nei thei ngeikei ding hi. Amaute lungsim sunga om Jesu’ itna in a sanggamte’ haksatna huh dingin lamlak ding hi. Amaute’ aading Jesu thuakna thu Pawl in ahilhna tungtawnin amaute’ sungah itna hong khangsak hi. “Tua bang ka cih ciangin thukham hongpia ka hi kei a, mi dang te’ hanciamna tungtawnin na itna uh maan hiam maan lo hiam cih kong ze-etna ahi hi. Banghang hiam cih leh i Topa Zeisu in hau napi-in zawnna hong thuak manin note’ hauh nadinga hong thuak ahihna thupha hi cih na thei uh hi.”\nHih in Sawltak Pawl ii genpi pen ahi hi. Hih thu in Pawl ii thukham hi lo a, Topa Zeisu ii thupiak ahi hi. Pasian in mihingte hong piak thuphate bangzahin lian ahi hiam? Pasian tawh i kibat nadingin bangci sep ding i hi hiam? Cikmah hun a, a kibaan ngei lo ding piakkhiatna nam Topa in hong piakhia khin hi. Tuabang piakkhiatna in alangpang mite hong gupkhiatnathu, Topa’ gelna hong theih uh ciangin Topa’ hong itna hong tel siam nading ahi hi. Tua ahih manin nangin na letsong piak, na sumpi piak bek tawh, “Tapa khat bek aneihsun hong pia Pa” Pasian tungah na piakte in kicing dingin na um kei ding hi. (R&H,May 15,1901).\nPiakkhiatnopna lungsimin vantung Pasian lungsim ahi hi. Ei angsung bek zonnopna lungsimin Satan lungsim ahi hi. (R&H, Oct.17,1882).


url: =KL, Bukit Bintang vengsung aom Entertainment Outlet khatah Operasi lut, mi 24 kiman :: ZOMI DAILY\nposted on 14 January 2018 at 4:27 pm Lomkholna: Malaysia, News, Sawltak, World\nMalaysia, Kuala Lumpur khuasung ah tuni Sunday zingsanglam in Police Officer honkhatin “Entertainment Outlet” khat buluh in Operasi (Operastion) bawl uh a, akigawm in mi 24 mankhia cih theStar pan kiza hi. Tua Entertainment Outlet pen Kuala Lumpur, Bukit Bintang vengsung aom khat ahihi. (Entertainment Outlet atamzaw pen numei ginalo, numei kizuak leh guihtheih khamtheih Drug zatui tuamtuam aki ngahtheihna, zu namtuamtuam aki ngahtheihna te hiphadiak hi)\nHihvai tawh kisai in palik thunei ahi Kuala Lumpur police chief Comm Datuk Mazlan Lazim in agenna ah Police Officers honkhat in Bukit Bingtang vengsung aom Entertainment Outlet khat ki buluh, Raid kibawl in, tua Outlet sungah aom nasem leh akimaw Patrons mi 31 te thusitna kinei cihi.\nTuabang in thusitna aneih uhciangin, guihtheih khamtheih azanghiam ci’n azun uhzong “Urine Test” kibawl a, tualak ah mi 24 tepen Drug zatui zang cih kimukhia ahih manin, aki mansuak uh ahihi.\nTua akimansuak mi 24 tepen “Section 15(1)(a) of the Dangerous Drugs Act 1952” thukhun tawh kizui in thu kibawlding hi ci’n Police Chief in genkhia hi.\nTuabangin Urine Test bawlna panin Drug azangte tungpanin vankham pawlkhatzong kimankhia hi. Tua akiman vankham tepen Methamphetamine leh Ketamine akici zakang namkhat ahihi.\nMore: Malaysia, Bukit Bintang kuamsung tengah Operasi lut in gamdangmi 125 kimankhia\nAdang muanmawhkhat tungpan inzong Ketamine kici zakang Drug te avui akigawm in 24 g ki mankhia hi. Hihbang in Entertainment Outlet sungah Raid abawl, Operasi (Operation) abawlpen vankham Drug Menance te abeisiangtheih nadingin hanciamna tawh akisem ahihi ci’n Police Chief in Reporters te tungah genkhia hi. Sawltak #zomidaily\nPrevious: Gual tawh tanbang kimna\nNext: Papi khatin azi midangtawh muangmawh ahih manin thatlumkha


url: =Pa Khup Suan Dong (Gualnam) hong nusiatna hanga Dahna Pulakna :: ZOMI DAILY\nposted on 26 April 2016 at 12:56 pm Lomkholna: Dahpihna, News, ZIUSA, Zomi\nUSA gam, Indiana State, Indianapolis khuapi ateng Pa Khup Suan Dong ( Gualnam beh) in a beisa April 23, 2016 ( Saturday) ni-in sunglam damlohna tawh a tenna Indianapolis khuapi panin a it a ngaih a zi Nu Lang Lam Cing leh a tanu Lia Lang Tawi Lun nusia in tawntung Pa Pasian kiangah ongciahsanta cihthu i zakmanin Zomi Innkuan USA kipawlna in nakpitakin kidahpih hi.\nPa Khup Suan Dong pen Zogam, Tedim uksung, Saizang khuami Leilum ateng hi-in ong nusiat laitakin a kum 59 phapan hi. a zi Nu Lang Lam Cing leh a tanu Lia Lang Tawi Lun tawh leitung nuntak khuasakna a nuamzawding lunggulhna tawh a beisa 2007 kum a USA gamsung ong tung uh a hihi.\nPa Khup Suan Dong te innkuan pen Zomi Innkuan Indianapolis kipawlna pawlmi kician khat leh USA gamsung Zomite minam khat, sikhat sakhat hihna tawh luangkiphamna ZIUSA Genvai ah pawllut member kiciankhat a hihna dungzui-in Zomi Innkuan USA kipawlna in Genvai sumsungpan in $ 10,000.00 (Tulsawm) tawh luangphamna kineiding a Mangpha khakna Paakkual khatzong ki kengsak ding hi.\nA mah tawh a nunungpen hunzatkhopding/ daitansak nidingpen April 26, 2016 (Tuesday) ni sun nung nai 2:00 pm hunin EBC pawlpi makaihna tawh hanmualah vuina kinei ding hi. Pa Khup Suan Dong ong nusiatna hanga adah akap unau sanggam, khuapihtuipih behlephung tanau meltheih a kua mapeuh leh a it mahmah a zi Nu Lang Lam Cing leh a tanu Lia Lang Tawi Lun te i biak vanglian Pasian in a makiangpana ongpai a khasiangtho hehnepna bucing ong guatsak tahen cihthu kong ngetpih uh hi.\nDahpihna lianpi tawh\nPrevious: Leitung Democracy Kikhelna tangthu tom leh Kawlgam, Zomite mailam ding\nNext: President Obama in Syria gamsung ah galdo ding mi 250 puakbehding\nTukumsung Yangon ah meikang 179 vei omkhin, Ks300 Million supna piang\nBiography of Dr. JM Ngul Khan Pau ~ Hau Za Cin


url: =Birthday (I up i muan ngamzah i ngah ding hi) :: ZOMI DAILY\nposted on 7 July 2018 at 8:32 am Lomkholna: News, Siamsin\nNikhat Company nei (owner) pa in a Manager pa sam in ‘tu ni pen ka lungdam suahni a hihmanin nasem te a deihpeuhpeuh uh khattek va lei sak in’ ci in sawl hi.\nManager pa in zong nasem mi thum sam in vanleina (supermarket) lianpi ah khat khit khat in lutpih hi. A masa nasem pa kiangah ‘bangdeih na hiam birthday present ding’ a cih ciangin tua mipa in ‘sia aw, birthday present ding tawh a kilawm penpen dingin in nai hoih mahmah khat deih ingh’ ci in ngen aa $20 tawh leisak in ciahsak hi.\nA nih na pa dong leuleu aa a nihna pa in zong ‘sia aw, computer khat ka deih zawhsawt ta hi, tu ni pen boss pa suah ni hi buang ahihmanin computer ka deih hi’ ci hi. Manager pa in nasem pa deih computer leisak aa $2,000 man hi.\nA nihna pa a ciahkhit ciang in a thumna pa samin dong leuleu hi. A thumna pa in ‘sia aw, ih boss pa pen mihau mahmah khat a hihi. lh nasep zawhzong kum 20 bang hi ta aa tuni birthday a bawl cil ni a hihi. Tu ni pen nalianpi kangen ding hi ci in mawtaw hoih mahmah khat ngen hi. Manager pa in lei sak aa $200,000 man hi.\nInn a tun uh ciangin a venlei te uh a et leh company boss pa in lamdang sa lua aa ‘manager pa aw, banghang in a kikim leisak buanglo na hi hiam? A koi ci bang a hi hiam? a cih leh Manager pa in ‘a mau deih hong nget bangbang a ki lei a hihi, a mau lungkimna tek a hihi’ ci in dawngkik hi.\nNa up ngam zah Pasian kiang ah ngen in. Pasian in tam salua lo hi. Hong pia zo mahmah lel hi. I up i muan ngam zah i ngah ding hi. Siamsin Library\nPrevious: Malaysia kumpi vaihawmna PPR innsaap gamdang mite hawlkhiat ki panpanta\nNext: ZAM Thupuak :: 08 Jul 18 (MyRC tawh kisai theihsakna)